
הכנסת העשרים
מושב שלישי
<פרוטוקול מס' 344>
מישיבת ועדת הפנים והגנת הסביבה
יום רביעי, ה' בשבט התשע"ז (01 בפברואר 2017), שעה 9:00
<סדר היום:>
<הצעת חוק לקידום הבנייה במתחמים מועדפים לדיור (הוראת שעה) (תיקון מס' 4) התשע"ו-2016 (מ/1057)>
נכחו:

<חברי הוועדה:> 
דוד אמסלם – היו"ר
עבדאללה אבו מערוף

יעקב אשר

אכרם חסון

יעל כהן פארן
חברי הכנסת:
איתן ברושי
מסעוד גנאים

דב חנין
<מוזמנים:> 
	ערן ניצן
	–
	סגן ראש אגף התקציבים, אגף התקציבים, משרד האוצר

	יובל טלר
	–
	רפרנט שיכון, אגף התקציבים, משרד האוצר 

	דניאל מלצר
	–
	רפרנט רשות מקרקעי ישראל, אגף התקציבים, משרד האוצר

	רבקה לויפר
	–
	אגף התקציבים, משרד האוצר

	מעיין נשר
	–
	אגף התקציבים, משרד האוצר

	מירי כהן
	–
	סגנית יו"ר מטה הדיור, משרד האוצר 

	עו"ד בנימין ארביב
	–
	הלשכה המשפטית, מינהל התכנון, משרד האוצר

	עו"ד כרמית יוליס
	–
	ראש אשכול נדל"ן, משרד המשפטים

	עו"ד רוסלאן עותמאן
	–
	משרד המשפטים

	עינת גנון
	–
	מנהלת אגף התחדשות עירונית, משרד הבינוי והשיכון

	מלכה שניאור
	–
	סגנית מנהל אגף בכיר תכנון, משרד הבינוי והשיכון

	שחר סולר
	–
	ראש אגף תכנון סביבתי, המשרד להגנת הסביבה

	מאיר פרי
	–
	יועץ בכיר למנכ"ל, רשות מקרקעי ישראל

	עו"ד עמיר שקד
	–
	סגן היועמ"ש, רשות מקרקעי ישראל

	יעל מרום אבישר
	–
	מרכזת תחום תכנון, דירה להשכיר – החברה הממשלתית לדיור

	עו"ד שרון שלמה קרוואני
	–
	דירה להשכיר – החברה הממשלתית לדיור

	עו"ד מירה סלומון
	–
	מנהלת המחלקה המשפטית, מרכז השלטון המקומי

	עו"ד גדי רובין
	–
	יועץ משפטי לתכנון ובנייה, נציג מרכז השלטון המקומי

	עו"ד אירנה טויב
	–
	ממלאת מקום ראש צוות תכנון ובנייה, עיריית ירושלים

	אבנר אקרמן
	–
	מהנדס עיריית נתניה ויו"ר איגוד מהנדסי ערים

	עו"ד אליאב בן שמעון
	–
	מנכ"ל, התאחדות בוני הארץ

	עו"ד אמיר הלר
	–
	משנה למנכ"ל ומנהל אגף יזמות ובנייה, התאחדות בוני הארץ

	עו"ד דנה פריד
	–
	יועצת משפטית, התאחדות בוני הארץ

	אסף זנזורי
	–
	מתכנן סביבתי, החברה להגנת הטבע

	גיגית הרש
	– 
	אחראית קשרי ממשל, החברה להגנת הטבע

	עו"ד אורלי אריאב
	–
	מנהלת הקליניקה לזכויות דיור ופיתוח עירוני, המרכז הבינתחומי הרצליה

	עו"ד גיל גן-מור
	–
	מנהל היחידה לזכויות חברתיות, האגודה לזכויות האזרח

	גדי עירון
	–
	אדריכל ומתכנן ערים

	אפרת כהן-בר
	–
	תחום עירוניות, עמותת במקום

	מיה עתידיה
	–
	מתכננת, עמותת במקום

	דנה חוגרי
	–
	פעילה, המשמר החברתי

	יהושע זוהר
	–
	שדלן, גורן עמיר, מייצג את פורום ה-15


<ייעוץ משפטי: >
רוני טיסר
אור אלדר – מתמחה
<מנהלת הוועדה:>
לאה קריכלי
<רישום פרלמנטרי:>
יעקב סימן טוב
<הצעת חוק לקידום הבנייה במתחמים מועדפים לדיור (הוראת שעה) (תיקון מס' 4) התשע"ו-2016 (מ/1057)>
<היו"ר דוד אמסלם:>
רבותיי, בוקר טוב לכולם. אני מתכבד לפתוח את ישיבת ועדת הפנים והגנת הסביבה בנושא: הצעת חוק לקידום הבנייה במתחמים מועדפים לדיור (הוראת שעה) (תיקון מס' 4), התשע"ו-2016 (מ/1057) – הכנה לקריאות שנייה ושלישית.

מי רוצה להציג את הנושא? הגברת מירי כהן? 
<מירי כהן:>
כן.

<היו"ר דוד אמסלם:>
בבקשה.

<מירי כהן:>
אנחנו במקביל ננסה להעלות את המצגת הזו. 

בעצם, קצת סקירה מה קבינט הדיור עשה עד היום. אנחנו עד היום הכרזנו על 67 מתחמים שכוללים כ-238 אלף יחידות דיור. מתוכם, 22 מהם, מהמתחמים, כוללים כ-50 אלף יחידות דיור ביישובי מיעוטים. עד כה קיבלו תוקף כ-20 תכניות שכוללות כ-64 אלף יחידות דיור. אנחנו יודעים להגיד היום שבוותמ"ל, ההליכים בעצם מייצרים קיצור. אנחנו, תוך שנה, מצליחים לאשר את התכניות האלה. אני בטוחה שמי שחווה קידום תכניות כאלה במוסדות תכנון חלופיים מבין שמדובר פה על קיצור שהוא    מאוד-מאוד מהותי.      
לאור היתרונות האלה ולאור ההתמודדות הכי גדולה שלנו היום עם משבר הדיור זה הגדלת ההיצע, אנחנו בעצם מציעים היום להרחיב את הסמכויות של הוותמ"ל לשני סוגי תכניות נוספות.
<איתן ברושי (המחנה הציוני):>
מי זה "אנחנו"?

<מירי כהן:>
הוועדות - - -

בעצם, סוג אחד של קרקעות שאנחנו רוצים להוסיף לסמכות הוותמ"ל זו קרקע פרטית מרובת בעלים. מדובר על קרקע שיש בה מעל ל-50 בעלים, כשלאף אחד מהבעלים אין יותר מ-15% מבעלות הקרקע.

<היו"ר דוד אמסלם:>
אני מבין שבכלל תכנית הוותמ"ל בעצם באה לקדם בנייה במתחמים גדולים - - -

<מירי כהן:>
נכון.

<היו"ר דוד אמסלם:>
זה בעצם כל הרעיון.

<מירי כהן:>
נכון.

<היו"ר דוד אמסלם:>
אחרת, נלך במסלולים הרגילים.
<מירי כהן:>
נכון.

<היו"ר דוד אמסלם:>
אנחנו באים מזווית הבינוי.

<מירי כהן:>
נכון.

<היו"ר דוד אמסלם:>
אז למה המגבלה של 50 בעלים?

<מירי כהן:>
הסיטואציה של קרקע פרטית בהגבלה. אנחנו איתרנו בסיטואציה של קרקעות פרטיות ואמרנו: למה לא מקדמים אותן? בעצם, אפשר לייצר שם הרבה יחידות דיור. למה לא מקדמים אותן? ואחת הבעיות היא שאין בעצם מישהו אחד שיכול לקחת אחריות על - - -. ובגלל זה ריבוי בעלים – זה היה הזיהוי של - - -

<היו"ר דוד אמסלם:>
לא הבנתי.

<מירי כהן:>
למה 50 מול 40? זאת שאלה מצוינת. 

<היו"ר דוד אמסלם:>
לא, לא זאת השאלה. זאת לא השאלה. השאלה שלי היא עוד בשלב הפרלימינרי. הרי כל הוותמ"ל, גם של המדינה, בא מזווית הפרויקט, הגודל של הפרויקט. זאת אומרת, בעצם הוותמ"ל – הגבלתם את זה ל-750 יחידות דיור.
<מירי כהן:>
נכון.

<היו"ר דוד אמסלם:>
למה?

<מירי כהן:>
על קרקע פרטית זה - - -

<היו"ר דוד אמסלם:>
לא קרקע פרטית. הרי אני בא מזווית הבינוי, בכלל לא מהקרקע. הרי לכאורה גם המדינה זה קרקע של בעלים אחד. בוא לא ניתן גם לה להגיש.

<מירי כהן:>
נכון.

<היו"ר דוד אמסלם:>
אלא מאי? כל הרעיון היה מזווית הבינוי.

עכשיו, אם אנחנו רוצים לעודד בינוי; אחרת, את לא היית פה ולא היינו מציגים כלום, והכול שייתקע בוועדות הרגילות והכול בסדר. באה המדינה ואומרת: תקשיבו, גם בקרקעות פרטיות אנחנו רוצים לקדם תכנון מהיר יחסית על מנת לפתוח את הפלונטר הזה ושייבנו. אז מה הרבותא בכך אם יש שם 20 בעלים או בעלים אחד? מה שצריך לבוא לשם, לדעתי, זה בדיוק כמו המדינה – מגבלת ה-750 יחידות דיור.
<מירי כהן:>
אני אתן לעורכת הדין כרמית יוליס לענות על השאלה הזאת. היא ממשרד המשפטים. מאחר וזה בא ממנו, אז אני אתן להם להתייחס.

<כרמית יוליס:>
בוקר טוב, אדוני. תודה.

אני שמחה להתייחס לזה עוד לפני שאנחנו צוללים לדיון, בגלל שגם בשיחות המקדימות בתוך הממשלה וגם בגלל שצפינו את הדיון שיהיה בכנסת, אז אני מניחה שזו שאלה שנידרש לה.
אז אני רוצה להסביר כך: בעצם, הסוגיה הזאת עלתה גם בעבר – גם כשדיברנו על חוק הווד"לים וגם בראשית הדרך ביחס לוותמ"ל. אני רוצה פשוט להזכיר מה הוותמ"ל עושה: הוותמ"ל מאפשר להביא קרקע שמתוכננת עליה כמות מסוימת של יחידות דיור.      

<היו"ר דוד אמסלם:>
מה זה "מסוימת"?

<כרמית יוליס:>
זה תלוי באיזו קטגוריה אתה נכנס.

<היו"ר דוד אמסלם:>
מה המגבלה?
<כרמית יוליס:>
אם זו קרקע של רשות מקרקעי ישראל, - - 

<היו"ר דוד אמסלם:>
מדינה, מדינה. בואי נבוא לעיקרון.

<כרמית יוליס:>
- - זה 750 יחידות דיור.
<היו"ר דוד אמסלם:>
אז 750 יחידות דיור.
<כרמית יוליס:>
ועכשיו אני מסבירה ככה: הוותמ"ל מעוניין לתמרץ תכניות למגורים שהן תכניות, מה שאנחנו מכנים מפורטות. כלומר שאפשר מיד לממש אותן באמצעות הוצאת היתרים, ויש גם סעיפים שמבטיחים את הביצוע המהיר. 

כדי לעשות את זה, מעבר לזה שיש ועדה ייעודית שדנה בזה, הקונספט של החוק בעצם מאפשר להתגבר על מושכלות הייסוד של ההליך התכנוני. מכיוון שאם יש תכנית מתאר והתכנית שרוצים לקדם בוותמ"ל סותרת אותה – זה המוסד האפשרי שניתן - - -

<היו"ר דוד אמסלם:>
עורכת הדין כרמית יוליס, תעני לי.

<כרמית יוליס:>
אבל לזה - - - בתשובה. 

<היו"ר דוד אמסלם:>
תעני לי למה יש מגבלת בעלים? ולמה המגבלה היא לא בדיוק כמו המדינה?
<כרמית יוליס:>
אוקיי. אז אני מסבירה: אתה בעצם שואל למה לא כל אחד יכול להגיש תכנית לוותמ"ל אם התקיים בה התנאי של יחידות הדיור?

<היו"ר דוד אמסלם:>
נכון. למה לא?

<כרמית יוליס:>
אז אני מסבירה. בגלל שהוותמ"ל מאפשר לך כיזם תכנית להתגבר על כל הנורמות התכנוניות, שיש סולם עדיפויות - - -

<היו"ר דוד אמסלם:>
דרך אגב, זה גם הנורמות של המדינה. בוודאי. גם בקרקע המדינה אותן הנורמות קיימות.

<כרמית יוליס:>
נכון.

<היו"ר דוד אמסלם:>
נו, ו-.

<כרמית יוליס:>
אבל זה בדיוק ההבדל.

<היו"ר דוד אמסלם:>
מה ההבדל?

<כרמית יוליס:>
שכיוון שהמדינה היא הריבון - -

<היו"ר דוד אמסלם:>
אז מותר לה. 

<כרמית יוליס:>
- - וכיוון שהיא רוצה לפתור את משבר הדיור, ובעצם הסמכות השלטונית - - -

<היו"ר דוד אמסלם:>
אהה, והם לא חלק מפתרון משבר הדיור?  

<כרמית יוליס:>
אני חושבת שזה הרבה יותר בעייתי לאפשר לגורם פרטי להתגבר על תכנית מתאר ארצית, למשל. 

<היו"ר דוד אמסלם:>
אני לא חושב ככה – מתקדמים. לא חושב ככה – לא יהיה. זה יהיה גם על קרקע פרטית.

<כרמית יוליס:>
לא. אז אנחנו לא מסכימים להצעה הזאת. 

<היו"ר דוד אמסלם:>
אז תמשכו את החוק. חבל לי על הדיון, תמשכו את החוק. אני יכול לנעול את הדיון עכשיו?
<כרמית יוליס:>
אנחנו יכולים לדבר? נשמח גם - - -

<היו"ר דוד אמסלם:>
לא, לא, שאלתי. לא, לא, לא. אני אומר: אתם רוצים למשוך את החוק או להתקדם? אם אתם מתקדמים, אז אני מודיע לכם: זה יהיה זהה למדינה, תהיה קרקע פרטית, אפילו בעלים אחד, וזו תהיה מגבלת ה-750 יחידות דיור. אם אתם לא מסכימים, אנחנו נועלים את הישיבה. יש לי מה לעשות.

<כרמית יוליס:>
אדוני, כל זה נולד אחרי המון-המון זמן של - - -

<היו"ר דוד אמסלם:>
עורכת הדין כרמית יוליס, יש לי קרחת מהדברים האלה. תאמינו לי שאני מכיר את - - - האלה יותר טוב מכם. עסקתי בזה עשרות שנים. אני גם לא מבין את המוסר הכפול.


<כרמית יוליס:>
זה לא מוסר כפול. - - - את השיטה הזאת - - -

<היו"ר דוד אמסלם:>
אז אמרתי: אני מסתכל. בעיני רוחי יש לי את נושא הדיור. אחרת, אנחנו לא היינו הולכים לוותמ"ל ולא היינו מקימים אותו.

<כרמית יוליס:>
אני מבינה מה אתה אומר. אתה אומר: אם מישהו יכול לייצר לי 750 יחידות דיור, לא מעניין אותנו מי הגורם.

<עבדאללה אבו מערוף (הרשימה המשותפת):>
לא רק - - -

<היו"ר דוד אמסלם:>
לא, לא. אני אומר דבר מאוד פשוט. בגלל שאין לזה רבותא. אין לזה שום משמעות. להיפך. אני יכול להגיד לך שהכוח בכלל, גם בנושא התכנוני; הרי כשהוא בא מול יזם פרטי, הוא הרבה יותר חזק מאשר מול המדינה. גם לבקש ממנו כל מיני התניות בתוך התכנון. אז אל תספרי לי עכשיו איפה מתכננים יותר טוב.

עכשיו, באה המדינה, החליטה. אני לא נכנס לוויכוח. מדינת ישראל החליטה שכרגע משבר הדיור מבחינתה יושב בסדר העדיפויות, ולכן היא עושה ועדה מהירה בפרויקטים מעל 750 יחידות דיור. את יכולה להתווכח – נכון, לא נכון. מדיניות ממשלה – בסדר, מקבל. יש אחד שיגיד: לא צודק ויש אחד שיגיד: צודק, ושניהם צודקים. השאלה מאיזו זווית אתה בא. אבל לבוא ולעשות - - -?

עכשיו, אם לקחת את העיקרון ואתה אומר: תשמע, אני בא מזוויות יחידות הדיור. אני רוצה לספר לך סוד קטן: יחידות הדיור ומשבר הדיור זה לא רק בקרקעות מדינה. פותרים אותן גם באמצעות קרקעות פרטיות. בגלל שאם אני קונה דירה, לא מעניין אותי מי בנה אותה. אני רוצה בית. המדינה בנתה? קרקע פרטית? דרך אגב, בסוף זה גם איש פרטי. המדינה רק משווקת את הקרקע, ובאותו רגע גם יוצאת מהתמונה. אז לא הצלחתי להבין את כל - - -. אז הבנתי את העיקרון – 750 יחידות דיור. הייתם קובעים אז 1,000 – 1,000. הייתם קובעים 2,000 – 2,000. לא חשוב. לא נכנס למספר. אבל אז קבעתם את העיקרון – מושכים אותו. לא אומרים: זה כן, זה לא. ואין לכם גם תשובה למה לא.

<כרמית יוליס:>
אני יכולה להסביר עוד פעם. אבל תראה, אנחנו לא המצאנו את הקונספט הזה. גם בווד"לים הוא היה קיים וכל החוקים המיוחדים האלה נועדו לקרקע שהיא - - - מרשות מקרקעי ישראל - - -     

<היו"ר דוד אמסלם:>
עורכת הדין כרמית יוליס, אני מסביר: כרגע אין לך הסבר ואת מתישה אותי בדברים שהם לא קשורים לעניין, ולכן אני ישר, מאוד תכליתי ובא לנושא. אני חושב שאני הסברתי את עצמי מספיק טוב. אתם רוצים התייעצות של חמש דקות? תיקחו, ותגידו לי אם להמשיך את הדיון או שאני הולך.

<מירי כהן:>
היושב-ראש, אני רק אבקש להגיד שני דברים, גם ברמה הניהולית של מוסדות התכנון, שזה כן נקודה שהיא חשובה שתהיה פה: גם מבחינת הוותמ"ל – צריך בכל זאת להגן עליו, שהוא באמת יוכל עדיין להיות אפקטיבי ויעיל. כי בסוף, אם אנחנו נגיד: כמעט כל סוגי הקרקעות יכולים להיכנס לשם, אנחנו נגיע למצב שהוא יהיה בסוף בדיוק כמו המחוזיות מבחינת העומס שלו ומבחינת היכולת.

<היו"ר דוד אמסלם:>
אז תעשו לו ועדות משנה. תקימו עוד ותמ"ל. בסדר? עזבי. תתקדמו. חבר'ה, חבל על הזמן. אם אתם רוצים שאני אעצור - - - 

<מירי כהן:>
טוב. אוקיי. אנחנו יכולים לסיים את ההצגה ואז לבקש התייעצות?

<היו"ר דוד אמסלם:>
לא, לא, לא. זה, מבחינתי, כרגע נקודה שחבל לי על הזמן. אם אתם רוצים למשוך פה, תמשכו את החוק עכשיו. תחליטו. אתם רוצים שלוש דקות הפסקה?

<קריאה:>
כן.

<היו"ר דוד אמסלם:>
בבקשה.

<(הישיבה נפסקה בשעה 09:19 ונתחדשה בשעה 09:39.)>
<היו"ר דוד אמסלם:>
טוב. בואו תמשיכו בשאר הנקודות העקרוניות.

<ערן ניצן:>
היושב-ראש, מה שאנחנו מבקשים להציע זה להרחיב את - - - לטובת קרקע מרובת בעלים. אני מבין ששוחחו על זה. 1,500 יחידות דיור. אני יודע שאתה חולק על העניין, אבל ההצעה קובעת שלפחות 50 בעלים עד 15 לבעלים מסוימים.

<היו"ר דוד אמסלם:>
את זה ראיתי, ראיתי.

<ערן ניצן:>
אבל אני מדגיש גם שהדיון בוותמ"ל יקרה אחרי אישור קבינט הדיור ובהמשך לצוות מיוחד ומורחב שייבחן את סדרי העדיפויות.

<היו"ר דוד אמסלם:>
דרך אגב, זה כמו כל תכנית ממשלתית רגילה. כמו קרקע ציבורית. אין בעיה. 

<ערן ניצן:>
- - - משרד המשפטים, לדעתי - - -

<היו"ר דוד אמסלם:>
אין בעיה. אני מבקש שתהיה התאמה בדיוק. אני לא רואה דיפרנציאציה בין הקרקעות. אז לכן סעיפים 1, 2 ו-3 לא רלבנטיים. תתקדם.

<ערן ניצן:>
גם סעיף 4 שונה בקרקע פרטית, שבו הקבינט מוגבל לפעמיים בשנה לדון על קרקע פרטית בלבד.

<היו"ר דוד אמסלם:>
למה?

<ערן ניצן:>
כל זה מתוך ניסיון לבוא ולהימנע מנקודות לחץ נקודתיות.

<היו"ר דוד אמסלם:>
שאלתי: למה?

<ערן ניצן:>
אני מסביר: בשנה הקרובה נבין - - -. זה צבר הקרקעות הפרטיות שרוצים לדון בהן. הן עומדות בסדרי העדיפויות, כמו שהחוק - - -

<היו"ר דוד אמסלם:>
אבל למה לך להגביל? אתה בכל מקרה יכול לתזמן את עצמך לפי הזמן שיש לך.

<ערן ניצן:>
תראה, היושב-ראש, אני לא - - - קטן.

<היו"ר דוד אמסלם:>
היום כשאתה בא לוועדה המחוזית, יש הגבלת זמן? לפעמים היא יכולה לדון בתכנית שלך שנה.

<ערן ניצן:>
לא, לא, לא הסברתי כראוי.

<עבדאללה אבו מערוף (הרשימה המשותפת):>
הוא מתכוון על ההכרזה. על ההכרזה הוא מתכוון.

<ערן ניצן:>
כשמתקיים דיון בוותמ"ל - - - קבינט הדיור הכריז עליו. קבינט הדיור יוכל לעשות שתי הכרזות בשנה על מקבצי קרקעות פרטיות.

<היו"ר דוד אמסלם:>
ואם תעשה את זה ארבע פעמים בשנה?

<ערן ניצן:>
למה? אז אני מסביר. ארבע הנקודות הללו: מגבלות יחידות הדיור והבעלים והאחוזים ומתן אחוזים – כולן נועדו כדי לטייב את שיקול הדעת. במקרה הזה הוא קריטי ביחס לקרקעות פרטיות וביחס לקרקעות ציבוריות.

<היו"ר דוד אמסלם:>
לא הבנתי את הטענה, אבל תתקדם. לא חייבים לענות לי. דרך אגב, כשאין תשובה אינטליגנטית, לא עונים.

<ערן ניצן:>
אני מרגיש מאוד נוח עם התשובה הזאת, היושב-ראש.

<היו"ר דוד אמסלם:>
אז אני מציע לך לא להרגיש איתה נוח כל כך. אם אני נתתי לך הערה בנושא, כנראה שהיא לא מספיק חכמה. תתקדם.

<ערן ניצן:>
עוד נקודה שצריך להעיר פה, היושב-ראש, זה ש-15% מהיחידות יהיו להשכרה, ונחייב את היזם לעניין הזה. כלומר, אם אתה רוצה ליהנות מהמהירות, אתה תהיה מחויב ברמה הציבורית - - -

<היו"ר דוד אמסלם:>
את זה אמרתי. זה במסגרת אישור התכנית.

<קריאה:>
כן.

<היו"ר דוד אמסלם:>
זה לא נכנס בחקיקה. אתה תרצה גם 20%? בבקשה. אני לא אומר לך כלום.

<ערן ניצן:>
אני רק מציג מה אנחנו מציעים.

<היו"ר דוד אמסלם:>
אני אומר: זה לא רלוונטי. אני אמרתי קודם: את המדינה זה היה חשוב להדגיש בקרקעות הציבוריות – 15%. מדוע? בגלל שהמדינה היא דורסנית. היא לא הייתה עושה 15%. היא רואה את הכסף והכול בסדר.     

<ערן ניצן:>
הבנתי - - -

<קריאה:>
הורדנו מ-30 - - -

<כרמית יוליס:>
והפרטי מה? יתנדבו - - -

<היו"ר דוד אמסלם:>
אני אסביר: הבעלים הפרטיים באים אליך לתכנית לאשר. אתה יכול להגיד להם: רבותיי, אני במתחם הזה גם מבקש 30%.

<ערן ניצן:>
נכון.

<היו"ר דוד אמסלם:>
מותר לך הכול.

<ערן ניצן:>
בסדר. אנחנו הצענו שהחוק - - -

<היו"ר דוד אמסלם:>
לא בחוק.

<ערן ניצן:>
הבנתי - - -

<היו"ר דוד אמסלם:>
לא, לא בחוק. אני יכול להגיד שבחוק עד 15%. אתה יכול להחליט שגם כלום.

<ערן ניצן:>
טוב.

<קריאה:>
למה לא 30%?

<היו"ר דוד אמסלם:>
אני לא נכנס לזה. ההתניות התכנוניות הן התניות תכנוניות. תלוי. יש מקומות שזה יהיה נכון להכניס 30% ויש מקומות שלא נכניס. נכניס אפילו 0%. תלוי איפה הבעיה נמצאת.

<גיל גן-מור:>
- - - שאם אין לך הסמכה מפורשת בחוק - - -

<היו"ר דוד אמסלם:>
אתה קיבלת רשות דיבור? אני מדבר איתם.

<ערן ניצן:>
היושב-ראש, הפרק השני עוסק בהתחדשות עירונית. אני חושב שכולם שותפים לעמדה שצריך לקדם התחדשות עירונית. אנחנו מציעים שב-500 יחידות ומעלה, במתחמים שהרשות להתחדשות עירונית הכריזה אותם ככאלה, הוותמ"ל יוכל לקדם את התכניות.

<היו"ר דוד אמסלם:>
דווקא בהתחדשות עירונית יש לי יותר בעיה עם הנושא של הוותמ"ל. נספר לך, אם אתה שואל. ואם כבר, סגן היועץ המשפטי ארז קמיניץ קצת מכיר את התהליכים.

<ערן ניצן:>
אז אני אסביר. יש החלטה ממשלתית, שאנחנו ממקדים מאמצים לקידום התחדשות עירונית בישראל. מסלולי הוותמ"ל המהירים - - - בתוליות - - - – אנחנו רוצים להפנות אותם גם למתחמים גדולים להתחדשות עירונית. קשה מאוד לקדם שם תכנון. התהליכים לוקחים תקופה ארוכה ביותר בוועדות המחוזיות. נדמה לי, שבתיאום עם הרשויות המקומיות כמובן, אפשר לתת פה מזור - - -

<היו"ר דוד אמסלם:>
בכמה מתחמים יש לך 500 יחידות דיור? הרי בסופו של דבר מדובר בעיקר בקרקעות פרטיות.

<ערן ניצן:>
כן, אבל יש הרבה מאוד מתחמים.

<עינת גנון:>
יש הרבה פרויקטים בתוך תמהיל - - -

<קריאה:>
- - -

<היו"ר דוד אמסלם:>
בהיקפים של 500. זאת אומרת, אם המכפיל הוא שלוש, אז אנחנו מדברים על בערך - - -

<עינת גנון:>
150 יחידות. קיימות. 150 יחידות דיור קיימות, שהופכות ל-500 לצורך העניין. 

<היו"ר דוד אמסלם:>
בדרך כלל כמה בניינים קיימים אלה?

<עינת גנון:>
כן, כן, הבנתי. זה יכול לנוע בין עשרה ל-15 בניינים ומעלה.

<היו"ר דוד אמסלם:>
וואחד תיאום. את מבינה.

<עינת גנון:>
נכון. נכון. 

<היו"ר דוד אמסלם:>
ואין הרבה כאלה. 

<ערן ניצן:>
- - -

<היו"ר דוד אמסלם:>
אין הרבה פרויקטים בסדרי הגודל של פינוי בינוי 500 יחידות דיור.

<עינת גנון:>
אין הרבה. זה נכון שאין הרבה כאלה. ולכן דווקא - - -

<היו"ר דוד אמסלם:>
נו. אז אתם עושים חוק עכשיו של אין הרבה?

<ערן ניצן:>
למה - - -? אתה יודע שגם במתחמי הוותמ"ל – כמה מתחמים יש למדינה מעל 500 יחידות דיור?
<היו"ר דוד אמסלם:>
אבל תעשה לבד את החישוב. אם המכפיל הוא שלוש, שלוש פלוס, אז תעשה את החשבון לבד. הרי מדובר בבניינים נמוכים – שתיים-שלוש-ארבע קומות, ברכבות האלה. אז תחשוב כמה. אז אתה צריך לפנות 150 משפחות, ובדרך כלל, כפי שאמרה הגברת עינת גנון, מדובר על כמה בניינים טובים. לך תתאם אותם, לך תפנה. אין הרבה בהיקפים האלה.

<ערן ניצן:>
אתה צודק, היושב ראש.

<היו"ר דוד אמסלם:>
אז לכן, מה אני רוצה להמליץ לך: אל תכניס את המספר. תשאיר את זה לשיקול דעתך.

<ערן ניצן:>
אני יכול להגיד משהו?

<היו"ר דוד אמסלם:>
כן.

<ערן ניצן:>
מה שאנחנו מציגים לך פה כהצעת חוק, זה נושא שעבדו עליו בחודשים האחרונים, בתיאום עם גופים רבים. ביניהם השלטון המקומי. הדוגמה שאני מציג לך פה, ואנחנו כולנו בעולם של פשרות, הייתה פשרה, שמקובלת עלינו עם השלטון המקומי, שאמר: חבר'ה, אתם אל תתעסקו לי בכל איזה בניין וחצי       - - -. בסדר. הגענו למספר הזה. להגיד לך שהוא ירד מהר סיני? הוא לא ירד מהר סיני. הוא משקף הבנה עם השלטון המקומי.     

נושאים נוספים, היושב ראש, ובזה אנחנו נסיים: יש איזשהו ניואנס של הגדרה של קרקע, שהיא בעיקרה קרקע של רשות מקרקעי ישראל, שאנחנו רוצים לחדד אותו. אנחנו רוצים להרחיב - - -

<היו"ר דוד אמסלם:>
תסביר לי, הגדרת קרקע בבעלות רשות מקומית כקרקע שעיקרה רשות מקרקעי ישראל. לא הצלחתי להבין. זה בחוק.

<ערן ניצן:>
כן. היום יש בחוק הגדרה מדויקת מהי קרקע של רשות מקרקעי ישראל, בסדר? כדי שאפשר יהיה להכריז בוותמ"ל היום. דהיום. ויש שם איזה ניואנס שמחדדים ביחס לעניין הזה - - -

<היו"ר דוד אמסלם:>
זאת אומרת, זו גם קרקע שהיא בבעלות של העירייה.

<ערן ניצן:>
כבר היום, למשל, ב-20:80 – כמה זה היום צריך להיות? - - - מדינה זה - - -

<דניאל מלצר:>
לעניין תנאי הסף של 20:80 – גם קרקע בבעלות עירייה - - -

<היו"ר דוד אמסלם:>
היא תיחשב כקרקע המדינה.

<דניאל מלצר:>
כן. בהסכמת הרשות.

<היו"ר דוד אמסלם:>
כדי להביא את זה ל-80%.

<דניאל מלצר:>
נכון.

<רבקה לויפר:>
כן - - -

<היו"ר דוד אמסלם:>
בראבו. הבנו.

<ערן ניצן:>
בצד השני יש לנו הכרזות ותמל"יות בקווים כחולים, אבל בקבינט, היושב ראש. - - - כחול. ואז אתה נכנס לתכנית, והרבה פעמים יש שינויים של הקו הכחול. אדוני היושב ראש, הקבינט קובע את הקו הכחול. 

<היו"ר דוד אמסלם:>
הקו הכחול של התכנית.

<ערן ניצן:>
כן. ואז הוותמ"ל יושב.

לפעמים נדרשים שינויי בקו הכחול. היום, למעט שינויים מזעריים, צריך עכשיו להחזיר במידה      - - - 
<היו"ר דוד אמסלם:>
מה אתה מציע?

<ערן ניצן:>
מה שאנחנו מבקשים זה להסמיך את הוותמ"ל לנושא תשתית בלבד. כלומר, אני צריך כביש, אני צריך מעבר,  - - - ל-20%, להימנע מלחזור לקבינט.

בנושא השכירות – התאמת נושא השכירות: עוסקת במתחמים, אנחנו מוצאים את עצמנו לפעמים במתחמים בוותמ"לים שמרביתם הגדול הולך למחיר למשתכן. אני יודע שהדבר הזה היכה גלים, אבל אנחנו מבקשים להציע שבמקום שממילא היה צריך לבוא מחיר למשתכן, כולו או 80% ממנו, אז אפשר יהיה להפחית משיעורי ההשכרה בו, כי ממילא השמדת כבר כמעט את כל הקרקע שלו.  

<היו"ר דוד אמסלם:>
זה לגבי קרקעות מדינה.

<ערן ניצן:>
כן.
<קריאה:>
כן.

<ערן ניצן:>
רק מדינה.

<היו"ר דוד אמסלם:>
זאת אומרת, מה שאתה אומר זה כזה דבר. אני רוצה להבין את הרעיון. אתה אומר: תשמע, איפה שיש כבר מחר למשתכן והפרויקט כבר הצליח, אז אנחנו בעצם לא צריכים כל כך השכרה במקום. אין לי מושג למה, אבל בוא נגיד.

<כרמית יוליס:>
לא - - -

<ערן ניצן:>
- - -

<היו"ר דוד אמסלם:>
אתה יצאת מהנחת עבודה שכל מי שקנה במחיר למשתכן הוא גם מתגורר שם. במקום, ביישוב.

<ערן ניצן:>
- - -

<היו"ר דוד אמסלם:>
אני אגיד לך: לרוב, הרי מי שוכר במקום? אנשים שרוצים לגור במקום.

<ערן ניצן:>
בני המקום.

<היו"ר דוד אמסלם:>
בני המקום. בדיוק.

<ערן ניצן:>
נו, אז 50%. צריך 50% - - -

<היו"ר דוד אמסלם:>
אז עכשיו מה הקשר?

<ערן ניצן:>
- - -

<היו"ר דוד אמסלם:>
לא, לא הבנתי. הרי יש פה שני דברים שהם חשובים. כשאתה בא לשכירות אתה לא בא למי קנה. אתה אומר: תשמע, יש אנשים שלא יכולים לרכוש. גם במחיר למשתכן לא יכולים. אז אני מאפשר להם לשכור דירה. עכשיו, היות ובעצם השכירויות הן גבוהות, בגלל שאין מספיק דירות להשכרה, אז לכן אני בונה פוטנציאל. אחלה.

עכשיו, תענה לי מה הקשר בין מה שאמרת עכשיו למה שאמרתי.

<ערן ניצן:>
אני אסביר: האקט של שיווק מתחמים מהסוג הזה, גם להשכרה וגם מחיר למשתכן, כרוך גם בשיח עם השלטון המקומי. עם הרשות המקומית. תמיד. בסדר?

<היו"ר דוד אמסלם:>
כן. והם בעד?

<ערן ניצן:>
אני אומר: תן לנו את הגמישות, שברגע שאתה נכנס למתחם ש-80% ומעלה ממנו יוצא למחיר למשתכן, על כל המשמעויות לרשות המקומית – לשאת ולתת באופן חופשי יותר על שיעורי ההשכרה שם. זה הכול. 

<היו"ר דוד אמסלם:>
אני לא הבנתי את התשובה שלך. לא חייבים לענות, אמרתי לך. לפעמים לא חייבים. אתה יכול גם להגיד לי: תשמע, אדוני היושב ראש, נוחה לי גמישות. זו גם תשובה. אבל אל תענה לי תשובה שאין לה היגיון.

<ערן ניצן:>
אבל אני אומר לך איך נראים החיים.

<כרמית יוליס:>
אפשר גם להגיד על זה משהו?

<היו"ר דוד אמסלם:>
בבקשה.
<כרמית יוליס:>
אני אומרת ככה: כשהחוק הזה הגיע לראשונה לכנסת, לא היה בו את הסעיף של יחידות הדיור שהן רק להשכרה. אני מזכירה: חצי מהן השכרה רגילה לטווח ארוך וחצי השכרה במחיר מופחת. זו הייתה בקשה של הכנסת, ובמגעים עם הממשלה זה נוסף. כשבעצם מה הייתה האמירה שם? האמירה הייתה: הממשלה רוצה להוסיף-להוסיף-להוסיף יחידות דיור על קרקע שהיא שלה, בואי תתני את מה שמכונה במירכאות סוג של תמורה חברתית, גם לאנשים שלא יוכלו לקנות את יחידות הדיור האלה.

<היו"ר דוד אמסלם:>
על הראסי.

<כרמית יוליס:>
אז עכשיו, מה אנחנו אומרים: הנתונים מראים שאם הפרויקט הוא ממילא מחיר למשתכן, שממילא המחיר שבו אנשים ייקנו את הדירות הוא נמוך ממחיר השוק – זה כל הרעיון של הפרויקט - - -

<היו"ר דוד אמסלם:>
אז אנשים אחרים. זה אנשים אחרים.
<כרמית יוליס:>
זה אנשים אחרים, אבל אנחנו רואים: המגרש הספציפי הזה, המתחם הספציפי – הוא כבר השיא את התרומה החברתית שלו. לא בדרך של שכירות, בדרך של מחיר מופחת. אז אי אפשר גם וגם. זה גם מראה שהתכנית בסוף לא תהיה ישימה כלכלית. כי גם וגם זה אומר שהוא לא יצליח.

<קריאה:>
- - -

<היו"ר דוד אמסלם:>
לא, לא. גם לזה אני אתן לך תשובה, עורכת הדין כרמית יוליס. מדינת ישראל זה לא מוסד של גמילות חסדים. זו מדינה שצריכה לנהל את האזרחים שלה ולאפשר להם את השירות המתאים. וכל אזרח לפי השירות שהוא צריך לקבל. אז יש אחד שרוכש דירה בשוק החופשי היום. הוא לא צריך את המדינה. יש אחד שיכול לרכוש דירה כבר במחיר למשתכן, ויש אחד שגם את זה לא. לכן, באה המדינה והכנסת באה והרשויות, ולא משנה מי לחץ, ואמרה: רק שנייה, בואו נסדר. כל קטגוריה, נסדיר אותה. עכשיו, היות ומדובר במדינה, היא לא עושה טובה לאף אחד. זה האזרחים שלה. מי זה האזרחים שלה? המדינה זה האזרחים. זו לא מדינה שיש לה אזרחים, זה אזרחים שיש להם ממשלה. ולכן אין קשר. אני לא רואה שום קשר. זה לא שהמדינה תרמה יותר מדי פה, אז בואו עכשיו נדפוק את אלה.

<ערן ניצן:>
- - - יותר מדי.

<כרמית יוליס:>
לא, לא הבנת. זה פשוט יכול להכשיל את הפרויקט.

<היו"ר דוד אמסלם:>
אמרת: היא שילמה כבר את המס, כאילו לטובת האזרחים, למסכנים.

<כרמית יוליס:>
לא. התכוונתי שבפרויקט הספציפי הזה, זו תהיה הצורה שלו.

<היו"ר דוד אמסלם:>
הספציפי – לא משנה. נניח שיש פרויקט אחד - - -. אז לכן אין קשר בין הדברים. זה פעם אחת. לכן, אני לא קושר את האירוע לגמרי. אני חושב שאולי זה נכון לפתוח את זה ברמה שיש מקומות, באופן בסיסי בארץ, שאולי פחות שם נדרשת שכירות, ויש מקומות שיותר. זה בגלל שאתה מקבל החלטה רוחבית.

<כרמית יוליס:>
כן. את זה יש - - -

<ערן ניצן:>
- - -

<קריאה:>
זה בדיוק - - -

<היו"ר דוד אמסלם:>
עכשיו, יכול להיות – דוגמה – שבדימונה, החבר'ה לא צריכים לשכור דירה. למה? הם רוצים רק לקנות והמחירים שם אטרקטיביים. הם רק קונים. עכשיו, אתה יכול לבנות דירות לשכירות. וואלה, כמעט אף אחד לא רוצה לשכור אותן. אז מה תעשה? אז יש היגיון לשנות בקצוות, אבל כתפיסה אני חושב שזה נכון.

<ערן ניצן:>
הבנתי. הבנתי את מה שאתה אומר. אוקיי. 

<היו"ר דוד אמסלם:>
זאת אומרת, אתה קובע כלל ואתה מייצר תנאים מסוימים לחרוג מהכלל. זה מה שאני מצפה שיהיה.
<רבקה לויפר:>
אז לכן צריך לצמצם את הכלל - - -

<היו"ר דוד אמסלם:>
אז לכן אני אומר: יש כלל. עד 20%? בסדר. יכול להיות באישור של קבינט הדיור ושר האוצר ובלי משרד המשפטים יכולים לחרוג. לא צריך לבוא לכנסת ולשנות את כל החוקים.

<ערן ניצן:>
כן - - - זה די מהר.

<היו"ר דוד אמסלם:>
כן. יכול להיות שהם אומרים: תשמע, אתה יודע מה, בנינו בערבה. את מבינה מה אני מתכוון? 

<כרמית יוליס:>
כן, אני מבינה.

<היו"ר דוד אמסלם:>
עכשיו, המדינה, היות וזו קרקע שלה, היא תמיד יכולה להוסיף. דרך אגב, עד היום המדינה הגבילה את עצמה. הרי אף אחד לא אמר לה. מדינת ישראל יכולה להוציא את כולם בשכירות של מאה אחוז. אף אחד לא אמר לה לא. ובסופו של דבר, בשורה האחרונה, עכשיו אני אספר לך: זה בא במחיר הקרקע ממילא, אז אל תדאגי. אף אחד לא מוציא כסף מהכיס, כמדינה.

<ערן ניצן:>
אפשר להשלים, היושב ראש?
<היו"ר דוד אמסלם:>
בבקשה.

<ערן ניצן:>
הנקודה האחרונה עוסקת במה שאתה דיברת. היום יש אפשרות לקבינט הדיור לקבל איזשהו שיקול דעת בנוגע לאחוזי ההשכרה במתחם המוכרז, כשהחוק מצמצם אותם למה שנקרא מקרים חריגים, ואז נפתח לך דיון שלם האם המקרה נופל בגדר מקרה חריג או לא נופל. אנחנו רוצים להרחיב את זה בדיוק לשיח שעכשיו חוללת. אם, למשל, ברבעים 12 ו-13 בקצרין כוללים 6,000 יחידות דיור, אני חושב שנכון יהיה שהחוק יבוא ויגיד שאם אנחנו מראים כלכלית שאין שום סיבה להקים 2,000 יחידות דיור בקצרין; אין שוק לעניין הזה, אין שום דבר לעניין הזה, נוכיח את זה. אז תהיה לנו סמכות.

<היו"ר דוד אמסלם:>
אני מסכים - - -

<איתן ברושי (המחנה הציוני):>
ממתי יישבו את הארץ לפי חשבון כלכלי?

<היו"ר דוד אמסלם:>
לא, לא, לא. תקשיב למה שהוא אומר. אתה לא מקשיב. ישר "חשבון כלכלי".

<איתן ברושי (המחנה הציוני):>
אני שמעתי.

<היו"ר דוד אמסלם:>
הוא אומר: נניח עכשיו בקצרין יש 6,000 יחידות דיור, ולפי הכפולות כאן – 20% מ-6,000 כמה יוצא? אתה יודע?

<ערן ניצן:>
30%.

<רבקה לויפר:>
30%.

<היו"ר דוד אמסלם:>
30%?

<ערן ניצן:>
כן.

<רבקה לויפר:>
כן.

<ערן ניצן:>
2,000 יחידות דיור.

<היו"ר דוד אמסלם:>
אז בכלל. 2,000 יחידות דיור. כמעט 2,000. קצת פחות. בסדר? 1,800. עכשיו, הוא אומר: נניח עכשיו יצאנו. אין שם 1,800 איש שצריכים דירות להשכרה בכלל. אין. אז מה נעשה? נשאיר אותן ככה בגלל שהחוק אומר? אז הוא אומר: תן לי את הגמישות. במקומות כאלה אולי נמכור אותן. יש בזה שכל. 

<איתן ברושי (המחנה הציוני):>
בסדר. זה אל"ף, בי"ת. אני לא מקבל את זה. 

<היו"ר דוד אמסלם:>
מקובל עליי, בגדול, אמרתי, שיש מגבלה ואתה משחרר, מה שנקרא מקרה קיצון באמצעות פרוצדורה. זאת אומרת, כמו שאמרנו: אם קבינט הדיור יקבל החלטה ויאשר את זה עם שר האוצר, שהוא יושב ראש הקבינט?

<ערן ניצן:>
כן.

<היו"ר דוד אמסלם:>
תעשו איזה Forward שזה לא יהיה יושב ראש קבינט הדיור, אלא איזה משהו שיצטרך לקבל עוד אישור של איזשהו - - - ואז אנחנו נתקדם. לא צריך לשנות את החוק. הבנת למה אני מתכוון?

<ערן ניצן:>
לא. אנחנו מבקשים לשנות את החוק, היושב ראש, שהקבינט יוכל לקבל שיקולים כלכליים בבואו לקבוע אחוזי השכרה.

<היו"ר דוד אמסלם:>
מקובל. זה מובן.
<ערן ניצן:>
טוב. אלה סך השינויים, היושב ראש. 

<איתן ברושי (המחנה הציוני):>
אני רוצה להעיר.

<היו"ר דוד אמסלם:>
בבקשה, חבר הכנסת איתן ברושי. 

<איתן ברושי (המחנה הציוני):>
ההערות של השלטון המקומי ומרכז המועצות האזוריות - - - חוסר אמון במוסדות של קבינט הדיור ושל הוותמ"לים. תיכף ידברו גם אחרים, לא תיאמתי איתם. ההערות מעידות על פער גדול.

במקרה אתמול הייתי באזור קריית אתא. יש שם בג"ץ גדול שעמדנו אחריו על כפר ביאליק. קריית אתא הופכת להיות עיר ואם בישראל על חשבון נכסים שלא בטוח שזה נכון - - -

<ערן ניצן:>
דווקא כפר ביאליק – אנחנו עוזרים להם בעניין - - -

<היו"ר דוד אמסלם:>
אתה מדבר על אותו אחד שהיה פה עם הרפת?

<ערן ניצן:>
נכון. עוד ביקשת ממני - - -

<היו"ר דוד אמסלם:>
ביקשתי ממך. אל תדאג, הוא יצא מרוצה בסוף.

<איתן ברושי (המחנה הציוני):>
כל הכבוד.

עורכי דין חיים לא רע מהעזרה שלכם.  

<היו"ר דוד אמסלם:>
אנחנו הרי העלינו להם את הפיצויים. אני מדבר כרגע על החבר'ה שלא יודעים ואולי גם אתה לא יודע. הרי העלינו את זה בחוק, את הפיצויים - - - 50 אלף שקל.

<איתן ברושי (המחנה הציוני):>
אני הייתי פה, בישיבה.

<היו"ר דוד אמסלם:>
נו, אז אם היית, אז מה אתה צריך להתלונן?

<איתן ברושי (המחנה הציוני):>
אני לא מדבר על הכסף כרגע. 

<היו"ר דוד אמסלם:>
אז על מה אתה מדבר?

<איתן ברושי (המחנה הציוני):>
אני מדבר על משאב הקרקע ועל חוסר האמון שקיים בין השלטון המקומי ומרכז המועצות האזוריות, ולכן אני מייצג אותם פה. במקרה התגלגלה לידי איזו כתבה או מסמך ששמוליק ריפמן, זכרונו לברכה, עוד התייחס לזה, ואני בטוח שפה יודעים שהיום תהיה ההלוויה שלו.     

<היו"ר דוד אמסלם:>
כן.

<איתן ברושי (המחנה הציוני):>
אני רוצה להגיד לך, מר ערן ניצן, ולחבריי: מוכרחים למצוא. ואדוני היושב ראש, פה אתה יכול לעזור, כי אתה גם בא מהתחום הזה. חייבים למצוא מנגנון יותר ברור של תיאום והסכמות עם השלטון המקומי – ערים ומועצות. גם היישובים הערביים. יש בעיה: באיזה שלב מתאמים ועד איפה הולכים בתיאום הזה. אני חושב שצריך להכניס, אדוני היושב ראש, איזו פסקה, שמחזקת את הצורך. באמת, אני אומר לך, עם כל הכבוד לקריית אתא, אדוני היושב ראש: זה לא מקום קדוש. באמת אני אומר לך. מה שהולכים לקחת שם זה לפעמים רעיונות מגלומניים.

<היו"ר דוד אמסלם:>
על איזה סעיף אתה מדבר?

<איתן ברושי (המחנה הציוני):>
רגע. אני רוצה להגיד על הסמכויות של הוותמ"ל, ואני פשוט מעיר את ההערה העקרונית ודיברנו על זה.

עכשיו, הזכרתם פה; באמת, אמרתי פעם לשר יואב גלנט ולמר אביגדור יצחקי שהם תלמידים של אריק שרון. הם היו בפורום החווה. אי אפשר היה להעביר דבר כזה. ואני מייצג פה מסמך שקיבלת, ויעידו אחרים פה – זה אני פונה: להוסיף את החלוקה הזאת של הזמן. כמה זמן, באיזה מנגנון גישור. משום שלפעמים יש דרישות לא הגיוניות, כאשר במקביל יש שאלות: גם כלכליות, אבל גם שאלות של פיזור האוכלוסייה. ולכן השאלה אם עכשיו לוקחים קרקעות באזורי הביקוש והופכים אותנו לרצף אחד של בטון או ששומרים גם על הריאות הירוקות, גם על השטחים החקלאיים וגם מפזרים את האוכלוסייה למקומות שאנחנו עדיין רוצים שיהיו שם – בנגב ובגליל.

<היו"ר דוד אמסלם:>
אין בעיה. חבר הכנסת איתן ברושי, תראה, ההערה שלך זו הערה ליום יום. על איזה סעיף, אתה מדבר?

<איתן ברושי (המחנה הציוני):>
לא. זה הסמכויות - - -

<ערן ניצן:>
- - - בוותמ"ל.

<איתן ברושי (המחנה הציוני):>
כן.

<קריאה:>
- - - שלטון מקומי - - -

<איתן ברושי (המחנה הציוני):>
תשמע אותם.

<היו"ר דוד אמסלם:>
אתה תדבר, אני שומע. תקשיב, אל תסביר אותו. אני שמעתי אותו, אני רוצה להבין מה הוא אומר. הוא עכשיו מדבר איתי באופן כללי. גם טוב.

<איתן ברושי (המחנה הציוני):>
יש לנו פסקה כזאת. אתה קיבלת נייר, שאני מחזיק אותו ביד, מה-31 לינואר, והוא נשלח: גם בשלטון המקומי וגם בארגוני המועצות וההתיישבות. יש פה גם את פורום ה-15. באמת. יש פה, לפי דעתי, גישות מתואמות בין השלטון המקומי על כל מרכיביו, וזה לא דבר רגיל.

<היו"ר דוד אמסלם:>
טוב.

<קריאה:>
וההצעה שלנו היא להוסיף את זה בסעיף 12.

<היו"ר דוד אמסלם:>
כשנהיה בהקראה, אז אנחנו נשמע את השלטון המקומי.

בסדר. הבנתי. סיימת.

חבר הכנסת עבדאללה אבו מערוף, אתה רוצה להגיד משהו?

<עבדאללה אבו מערוף (הרשימה המשותפת):>
בוקר טוב.

לא. אני עם הדיון שאתה בוויכוח הזה, ודיברנו – אני בעד. נגיע לסיפא - - - הערות מעטות ונגיש את ההסתייגות. דיברתי כבר עם משרד המשפטים. אני חושב שלא תהיה בעיה.

<היו"ר דוד אמסלם:>
בסדר גמור.

חבר הכנסת דב חנין, יש לך משהו לומר?

<דב חנין (הרשימה המשותפת):>
תודה, אדוני היושב ראש.

אדוני היושב ראש, ועדת הפנים והגנת הסביבה בראשותך נעשתה, ואני אומר את זה בהרבה הערכה, למקום שבו אנשים ומצוקות.
<איתן ברושי (המחנה הציוני):>
מקום חשוב.

<דב חנין (הרשימה המשותפת):>
לא, לא רק חשוב. תמיד ועדת הפנים והגנת הסביבה הייתה חשובה, אבל למקום שבו אנשים ומצוקות, שאיכשהו לא "נספרות" במערכת שלנו, מוצאות לעצמן ביטוי. ואני חושב שזו זכות גדולה לעשות את הדברים האלה בכנסת. ואני מתייחס לנקודה הזו מכיוון שיש פה ויכוח עקרוני, לדעתי, עם משרד האוצר, שהתחיל עוד בקדנציה הקודמת. הסיפור הזה של הדירות להשכרה ודירות להשכרה לטווח ארוך. בוועדת הפנים והגנת הסביבה של הכנסת, בראשותה של חברת הכנסת מירי רגב, אנחנו ניהלנו מאבק מאוד קשה על העניין הזה. ולמה ניהלנו מאבק קשה על העניין הזה? כי אנחנו חשבנו שאם כבר עושים מהלך של בנייה שבעצם "שובר" את כללי התכנון הרגילים, לפחות מהצד השני יהיו לנו תועלות חברתיות, ונלך לאותם ציבורים שאין להם פתרונות: שוכרי דירות שאין להם דרך להגיע לדירות ושכירות לטווח ארוך וכל הדברים שאנחנו קוראים להם דיור בהישג יד.

עכשיו, לאורך השנים משרד האוצר לא אהב את הפתרון הזה. ואני חושב שהיום – אני אומר לך, ידידי, מר ערן ניצן – משרד האוצר אפילו רואה פחות את שוכרי הדירות מאשר הוא ראה אותם בעבר, ואני חושב שכל המדיניות שלכם היום לא "סופרת" את שוכרי הדירות. אתם מנהלים שורה של צעדים, שמבחינתם הפתרון לשוכרי הדירות זה לא חלק ממה שאתם רוצים לייצר בשוק הדיור. ואני רואה את המהלך שלכם בנושא של הוותמ"ל כחלק מאותה מגמה שהיא מאוד מדאיגה אותי. אמר יושב ראש הוועדה בצדק שיש מקום לפעמים לתת לכם גמישות. אם לא צריך בכלל דירות לשכירות במקום מסוים, אז אנחנו לא נמציא את זה. אבל מהצד השני אנחנו היינו רוצים לראות שבכל אותם מקומות רבים שכן יש צורך בדירות בשכירות, אתם מגדילים את האחוזים. תייצרו גמישות לשני הכיוונים.

<היו"ר דוד אמסלם:>
בדיוק.

<דב חנין (הרשימה המשותפת):>
אתם מייצרים לנו רק גמישות לכיוון אחד: - -

<היו"ר דוד אמסלם:>
בדיוק.

<דב חנין (הרשימה המשותפת):>
- - פחות דירות להשכרה, פחות דירות בהישג יד. זה מאוד-מאוד - - -

<היו"ר דוד אמסלם:>
אני מקבל. הערה חשובה. באמת. ונכונה. ואני מקבל את ההערה הזאת שהגמישות תהיה לשני הכיוונים. זאת אומרת, במקום שאתם תחשבו שאפשר להוריד את אחוז השכירות, אתם תורידו; במקום שתחשבו שאפשר להגדיל, ניתן לכם את האופציה החוקית להגדיל, גם בלי לבוא לחוק.

<ערן ניצן:>
כן. כרגע זה מנוסח כ-30%, ואפשר להפחית במקרים חריגים - - -

<היו"ר דוד אמסלם:>
מה אכפת לך? אם תחשבו להעלות את זה ל-40%, אז תעלו. אנחנו לא אומרים לכם להעלות, אבל אם תחשבו במקום – הוא צודק.

<קריאה:>
גם עכשיו אפשר.

<היו"ר דוד אמסלם:>
תראה, הרי אנחנו יוצאים לדרך ואנחנו לא יודעים לאן הדברים הולכים בסוף. לפעמים יש מקומות. אני אתן סתם דוגמה. אתה יודע מה? אני נתתי דוגמה אחת, אז אפשר לקחת דוגמה קיצונית אחרת. בוא נניח שיש מקום שהאנשים בעצם לא יכולים לקנות את הדירות. אף אחד שם לא רוצה לקנות דירה. מה, לא נשכיר את הדירות? 

<ערן ניצן:>
מה זו הדוגמה הזאת - - -?

<היו"ר דוד אמסלם:>
תמצא לך מקום בארץ שבניתם יותר מדי יחידות דיור וציפיתם שאנשים מחוץ מהמקום יבואו לרכוש, ולא - - -

<ערן ניצן:>
- - - 

<היו"ר דוד אמסלם:>
אל תתווכח, זה לא חשוב. אני אומר לך, אז מה זה משנה?

<ערן ניצן:>
אבל אמר חבר הכנסת דב חנין - - -

<היו"ר דוד אמסלם:>
חבר הכנסת דב חנין אומר: קח את שיקול הדעת. מה אכפת לך?

<ערן ניצן:>
נתנו לנו, בלי קשר - - -

<היו"ר דוד אמסלם:>
לא. עד 30%.

<ערן ניצן:>
אני לא חושב שמישהו באופן תיאורטי – אני הולך איתך רגע בראש, בסדר? – אם הממשלה החליטה לשווק במתחם הזה 40% להשכרה, היא יכולה לעשות את זה. 

<היו"ר דוד אמסלם:>
למה?

<ערן ניצן:>
ככה. מה לעשות, זו הבעיה שלה. היא - - -

<היו"ר דוד אמסלם:>
היא יכולה. זאת אומרת, אתה אומר שהמגבלה היא בעצם מגבלה רק תחתונה, לא עליונה.

<ערן ניצן:>
לא, אני לא אמרתי את זה.
<היו"ר דוד אמסלם:>
זה מה שאתה אומר לי.

<ערן ניצן:>
לא, מה, נראה לך - - -

<היו"ר דוד אמסלם:>
אתה אומר לי: אם כתוב 30%, אז היא חייבת 30%.

<ערן ניצן:>
ההכרזה קובעת 30%. יכול להיות שגם אחרי שההכרזה הייתה 30%, המדינה, ברבות הימים, תשווק שם 40% השכרה - - -

<היו"ר דוד אמסלם:>
אז אין לה בעיה. טוב.

<ערן ניצן:>
אבל אני כן חולק על דבריו של חבר הכנסת דב חנין, שהמדינה לא מבצעת מאמצים להשכרה, משום שהשנה, בפעם הראשונה, שיווקנו יותר מ-1,500 יחידות דיור להשכרה באזורי הביקוש. בקבינט הדיור נקבע את היעד לשנה הבאה, שיעמוד גם הוא על כמה אלפי יחידות דיור להשכרה. ובמובן הזה, חברת "דירה להשכיר" כן פורצת דרך והדבר הזה חשוב לנו. 

<היו"ר דוד אמסלם:>
טוב.
<עבדאללה אבו מערוף (הרשימה המשותפת):>
אבל אם יהיה ביקוש של יותר מ-30%.

<היו"ר דוד אמסלם:>
אז הוא יוכל.

<עבדאללה אבו מערוף (הרשימה המשותפת):>
הוא יוכל?

<היו"ר דוד אמסלם:>
הוא אמר שהוא יוכל. כן.

<דב חנין (הרשימה המשותפת):>
אם אדוני כבר מדבר. אני לא הייתי מדבר בלי רשות דיבור מהיושב ראש, אבל יש לי להעיר על משהו.

<דב חנין (הרשימה המשותפת):>
בבקשה. בבקשה, תעיר.

<דב חנין (הרשימה המשותפת):>
תודה, אדוני היושב ראש.

אם כבר אתה מדבר על מה עשיתם ומה לא עשיתם, אני חייב לומר לך שכדאי שאתם תציגו לנו בוועדת הפנים והגנת הסביבה של הכנסת דיווח על מה האפקט האמיתי של כל הסיפור הזה של הוותמ"ל. אתם קיצרתם את הליכי התכנון בצורה פנטסטית - - -
<ערן ניצן:>
בואי נשים את השקף של החודשים, הגברת מירי כהן.

<איתן ברושי (המחנה הציוני):>
הוא שאל כמה בנו בפועל?
<דב חנין (הרשימה המשותפת):>
כמה בנו? כמה בנינו?

<איתן ברושי (המחנה הציוני):>
לא כמה הפקעתם.

<דב חנין (הרשימה המשותפת):>
לא כמה הפקעתם, לא כמה על הנייר.

<קריאה:>
כמה אישרנו.

<דב חנין (הרשימה המשותפת):>
על הנייר – נפלא. באמת. עשרות תכניות - - -

<ערן ניצן:>
קודם כל, חבר הכנסת דב חנין, אנחנו בוועדת התכנון. מה אתה מצפה שיהיה? לא - - -

<דב חנין (הרשימה המשותפת):>
בסדר, אבל מה המטרה בסוף?

<ערן ניצן:>
לתכנן.

<דב חנין (הרשימה המשותפת):>
המטרה בסוף שייבנו.

<ערן ניצן:>
לא.

<דב חנין (הרשימה המשותפת):>
למה לא נבנה? למה לא בונים?

<איתן ברושי (המחנה הציוני):>
המטרה היא להוריד מחירים. המטרה היא להוריד מחיר.
<ערן ניצן:>
למה אתה אומר שלא בונים?

<דב חנין (הרשימה המשותפת):>
למה לא בונים? אז אולי הכשל נמצא לא בתכנון. אתם מתכננים. הנה, יש תכנון. אבל הכשל נמצא כנראה במקום אחר, כי עובדה שלא בונים - - -

<איתן ברושי (המחנה הציוני):>
בשביל זה הביאו פועלים מסין. הביאו פועלים מסין.

<ערן ניצן:>
לשאלתך, חבר הכנסת דב חנין, כבר שווקו כמעט 5,000 יחידות דיור שתוכננו בוותמ"ל.

<היו"ר דוד אמסלם:>
מתי?

<ערן ניצן:>
בסוף דצמבר. סוף 2016.

<היו"ר דוד אמסלם:>
במשך שנה שיווקתם רק 4,700 יחידות דיור?

<ערן ניצן:>
לא. שיווקנו 70 אלף יחידות דיור, אבל בסוף השנה כ-5,000 יחידות, מקורן היו בתכניות שהתחילו לפני שנה את הליכי התכנון - - -
<היו"ר דוד אמסלם:>
זאת אומרת, אתה מתייחס רק לנושא הוותמ"לי כאן.

<ערן ניצן:>
כן.

<היו"ר דוד אמסלם:>
ואתה אומר שבמסגרת אישור בוותמ"ל – זה מה שאתה אומר - - -
<ערן ניצן:>
כן. נתנו תוקף ל-64 אלף יחידות דיור, היושב ראש.

<היו"ר דוד אמסלם:>
מתוך 64 אלף יחידות דיור של קרקעות מדינה, - - 

<ערן ניצן:>
קיבלו תוקף.

<היו"ר דוד אמסלם:>
שקיבלו תוקף.

- - אתם שיווקתם רק 4,700?

<ערן ניצן:>
כבר שיווקנו.

<היו"ר דוד אמסלם:>
מה זה "כבר"?

<ערן ניצן:>
אחרי התוקף יש פה תהליך. חכה. צריך לעשות תכניות - - -

<היו"ר דוד אמסלם:>
מתי קיבלו תוקף?

<ערן ניצן:>
במהלך 2016.

<היו"ר דוד אמסלם:>
זאת אומרת, משם, אז הן הלכו - - - 

<ערן ניצן:>
חלקן בסוף 2015 וב-2016.

<היו"ר דוד אמסלם:>
עכשיו, אתם מאשרים את התכנון המפורט כבר? 

<ערן ניצן:>
אנחנו מאשרים תכנון של - - -

<קריאה:>
הוצאת היתר בנייה.

<היו"ר דוד אמסלם:>
מכם זה בעצם ישר להיתר בנייה?

<קריאה:>
כן.

<ערן ניצן:>
כן, אבל יש עוד את תהליך הפיתוח כמובן. כשאנחנו מביאים תוקף, לוקחים גופי התכנון – הפיתוח, למשל – - - - שם את הוצאות הפיתוח.

<היו"ר דוד אמסלם:>
ואיפה מאשרים אותו? ברשות?

<ערן ניצן:>
היזם. המדינה לא - - -

<איתן ברושי (המחנה הציוני):>
ובלי הרשות זה לא הולך.

<היו"ר דוד אמסלם:>
אבל זה בא לרשות? איפה זה בא?

<ערן ניצן:>
בין היזם – במקרה הזה - - - – לבין הרשות המקומית. זה לא בעולם התכנוני.

<היו"ר דוד אמסלם:>
ורק אחרי זה מוציאים את ההיתר.
<ערן ניצן:>
ורק אחרי זה יוצאים לשיווק. מוציאים מכרז לשיווק הקרקע.
<היו"ר דוד אמסלם:>
הבנתי. וכמה זמן התהליך הזה עוד?
<ערן ניצן:>
הנה. השקף הבא מראה, וזה - - -

<היו"ר דוד אמסלם:>
לא, לא. לדעתכם, מהרגע של האישור עד השיווק - - 

<ערן ניצן:>
- - -

<מירי כהן:>
מהרגע של אישור התכנית עד השיווק זה קצת תלוי במה סוג המתחם. ברור שזה לא אותו דבר מתחם של 20 ושל 10,000 יחידות דיור, שרמת הפיתוח שלו היא הרבה יותר משמעותית, לבין מתחם של 2,000 יחידות דיור. אבל אני חושבת שאפשר להגיד ממוצע של שנה, מר ערן ניצן? עזוב את הפינוי של בסיסי צה"ל. עזוב את זה.

<ערן ניצן:>
שנה. כן.

<היו"ר דוד אמסלם:>
זאת אומרת, בערך שנה מרגע האישור של הוותמ"ל עד שבעצם הם - - -

<ערן ניצן:>
- - -

<היו"ר דוד אמסלם:>
הם הולכים ועושים את התכנון היותר מפורט של הפיתוח הסביבתי ועד שהם מאשרים את זה - - -

<מירי כהן:>
- - - שיש קבלן זוכה - - -
<היו"ר דוד אמסלם:>
ועד קבלן זוכה ומאשרים את זה בעירייה ועד שמוציאים את ההיתרים. זה בערך תהליך של שנה.

<מירי כהן:>
כן.

<היו"ר דוד אמסלם:>
הבנתי. בסדר.

<ערן ניצן:>
ובזה אני ממצה. תראה, אתה שואל אותי מה התוצאה הסופית? היא זאת: תכנית ממוצעת בוותמ"ל מאושרת ב-12 חודשים.

<היו"ר דוד אמסלם:>
12 חודשים בוותמ"ל?

<מירי כהן:>
כן.

<היו"ר דוד אמסלם:>
הבנתי. זאת אומרת, אתה אומר: מתוך ה-64 אלף יחידות דיור, אתה צופה שעד 2017, סוף 2017 – בערך שנה כבר תעבור – פחות או יותר כולן יהיו - - -  

<ערן ניצן:>
לא, זה לא מה שאני אומר. - - - חוזר לוועדת התכנון - - -. ברגע שקבינט הדיור הכריז על תכנית    - - -, עכשיו צריך להתחיל לעשות שולחן עגול ולהפקיד אותו והתנגדויות - - -

<היו"ר דוד אמסלם:>
לא. אני שאלתי אם 64 אלף יחידות דיור?

<ערן ניצן:>
כן.

<היו"ר דוד אמסלם:>
הפוטנציאל הוא 260 אלף יחידות דיור בערך. זה מה שראיתי למעלה.
<ערן ניצן:>
- - -

<היו"ר דוד אמסלם:>
כן. עכשיו, אתם אישרתם 64 אלף יחידות דיור.

<ערן ניצן:>
נכון - - -

<היו"ר דוד אמסלם:>
רק בוותמ"ל.

<ערן ניצן:>
נכון.

<היו"ר דוד אמסלם:>
בלי קשר לשאר, לוועדות הרגילות.

<ערן ניצן:>
נכון.

<היו"ר דוד אמסלם:>
אז אתה אומר: בערך שנה עד שיש לך היתר ביד. פלוס מינוס. 
<קריאות:>
- - -

<ערן ניצן:>
עד שיש מכרז. עד - - - של מכרז - - -

<היו"ר דוד אמסלם:>
בסדר. אז עד סוף השנה. אז אני צודק, חבר הכנסת דב חנין. בעזרת השם, לקראת סוף המושב הבא, לקראת סוף השנה, השליש השני של סוף השנה, אנחנו נעשה דיון לגבי הנושא של הוותמ"ל – כמה יחידות דיור שווקו וגם, בפועל, כמה בעצם התחילו לעבוד. בסופו של דבר, חשוב לנו גם - - -

<קריאות:>
- - -

<היו"ר דוד אמסלם:>
מה?

<קריאה:>
לא יצאו היתרים בכלל. 

<היו"ר דוד אמסלם:>
אני אומר: כרגע, הם מדברים על 4,700. זו כמות מאוד קטנה.

<ערן ניצן:>
אבל הרגע התחלנו, היושב ראש.

<היו"ר דוד אמסלם:>
עכשיו הם התחילו. בגלל שהתהליך הוא בערך שנה, שנה פלוס. עכשיו, היות ובעצם אנחנו מדברים כרגע על שנת 2016, שהם אמרו שהם כבר טיפלו ב-64 אלף יחידות דיור, אני מניח שהם ייצאו מהקצה של הצינור לקראת סוף שנת 2017. אז אני ארצה לקבל דיווח, לראות מה קורה.

<אסף זנזורי:>
מה עם 2015?

<ערן ניצן:>
ואני רוצה להדגיש רק בשקף של הזמנים, את זה אני רוצה להדגיש: השקף של הזמנים. ברגע שתכנית מוכרזת, שולחן עגול, הפקדה ותוקף – 12 חודשים מיום - - -
<היו"ר דוד אמסלם:>
כן. זאת אומרת, מהרגע שזה בא אליך לשולחן.
<ערן ניצן:>
כן.

<היו"ר דוד אמסלם:>
זה מה שדיברנו.

<ערן ניצן:>
לא. אתה דיברת על מה משהו אחר: מה קורה אחרי שזה יוצא מהשולחן שלנו.

<היו"ר דוד אמסלם:>
זאת אומרת, אתה אומר: אני צריך שנה לתהליך שלי ועוד שנה עד שבעצם. זאת אומרת, אתה בגדול אומר שבעצם זה לוקח כשנתיים.

<ערן ניצן:>
מרגע ההכרזה, לצורך העניין?

<היו"ר דוד אמסלם:>
חבר הכנסת דב חנין, מהרגע של ההכרזה הוא צריך שנה במעגלים הפנימיים, הוא מאשר את זה, ואז עוד שנה מול העיריות.

<ערן ניצן:>
זה יכול להיות פחות משנה, אגב - - -

<היו"ר דוד אמסלם:>
 בערך - - -

<דב חנין (הרשימה המשותפת):>
הטענה שלי, אדוני היושב ראש, במשפט, היא שאתם ממשיכים לחפש את המטבע מתחת לפנס. אתם קיצרתם הליכי תכנון במחירים מאוד גדולים: מתעלמים מהרשויות המקומיות, עושים הרבה בעיות.

<ערן ניצן:>
- - -

<דב חנין (הרשימה המשותפת):>
אבל קיצרתם את תהליכי התכנון.

<ערן ניצן:>
משלוש שנים לשנה. כן.

<דב חנין (הרשימה המשותפת):>
בסדר.

תוך התעלמות מהרשויות מקומיות והתנגדויות - - -

<ערן ניצן:>
אני - - - שהתעלמנו ממנו.

<דב חנין (הרשימה המשותפת):>
מר ערן ניצן, אני לא נכנס לוויכוח. לא נכנס.

<ערן ניצן:>
עם כל ראשי - - - עבדנו - - -

<היו"ר דוד אמסלם:>
יש פה תפקידים. הוא צריך להגיד את זה.

בבקשה.

<דב חנין (הרשימה המשותפת):>
אתם קיצרתם את הליכי התכנון. אין על זה ויכוח. אבל הבעיה נמצאת במקום אחר. לא בונים לא בגלל הליכי התכנון. אתם יכולים לקצר את תהליכי התכנון אפילו לחודש, ועדיין לא ייבנו. למה? זו השאלה שמשרד האוצר צריך לחשוב עליה. למה לא בונים זה לא רק הליכי תכנון. אתם כל הזמן מתמקדים רק במודל הזה שאומר: בואו נקצר את התכנון, נבטל התנגדויות, נדלג על הרשויות המקומיות ונעשה את זה מהר. אולי נעשה תכניות פחות טובות, העיקר שיהיה מהר. לא עובד.

<דב חנין (הרשימה המשותפת):>
ברשותך, חבר הכנסת, אני לא מכיר את ראש העיר שטוען שבמסגרת העבודה שלו עם הוותמ"ל התעלמו - - -

<קריאה:>
מה? כולם אומרים את זה.

<אסף זנזורי:>
לא פגשת את ראש העיר של המקום הזה.

<קריאה:>
ניר ברקת?

<ערן ניצן:>
- - - תכניות של ירושלים. - - - את ראש העיר. איזה תכניות בירושלים אישרנו, דרך אגב?

<קריאה:>
לא אישרתם - - -

<ערן ניצן:>
- - -

<קריאה:>
השלטון המקומי אומר, חוזר ואומר שאין שום אמון בוועדה הזאת. שהיא עוקפת אותו.

<ערן ניצן:>
כדי למצות את הנקודה, אני לוקח רגע את ישוב צריפין כדוגמה. הוותמ"ל אישר שלושה מתחמים גדולים בצריפין, ושיווק ראשון גם יצא בסוף 2016. הסיבה האמיתית - - - המהיר של התכנון אפשר את השיווק הזה, חבר הכנסת דב חנין, היה שילוב מהסמיכות של המערכות. ואני אסביר: התב"ע של צריפין היא תב"ע בפני עצמה, בחנו אותה. ידענו לשים את תכנית החומש של משרד התחבורה והבטיחות בדרכים. הוא מיד שחרר את כביש 40. וידענו לעבוד עם מט"ש איילון כדי לשדרג אותו - - - השלישי. ידענו לסדר את כל התשתיות. התכנית לא אומרת מילה על המט"ש, התכנית לא אומרת מילה על הכביש, ועדיין השיווק יוצא. מה אני מנסה להסביר: הקשב בממשלתי - - -

<דב חנין (הרשימה המשותפת):>
אני אתן לך דוגמה: תל השומר אושר לפני שנה וחצי?

<ערן ניצן:>
לפני פחות. פחות.

<דב חנין (הרשימה המשותפת):>
אז מה קורה בפועל? למה אין שם בנייה?

<ערן ניצן:>
בתל השומר צפוי עכשיו לצאת. עכשיו יצא "פרדס בחיסכון" - - - לצאת תל השומר. 

<דב חנין (הרשימה המשותפת):>
הכול צפוי. כי כל הזמן אומרים לנו: צפוי, צפוי.

<ערן ניצן:>
אבל 20 שנה דיברו. אנחנו הבאנו את זה לתוקף ומקדמים את זה. מה הטענה?

<דב חנין (הרשימה המשותפת):>
הטענה היא שאתם אישרתם לפני שנה וחצי, ומאז האישור, שקרה לפני שנה וחצי - - -
<ערן ניצן:>
לא אישרנו לפני שנה וחצי. אתה יכול להגיד את זה כמה פעמים. לא אישרנו לפני שנה וחצי - - -

<דב חנין (הרשימה המשותפת):>
מתי אישרתם?

<ערן ניצן:>
לפני פחות משנה. ואני אומר לך שהוא מתקדם בקצב מהיר. עכשיו אני אולי אסביר לך: נורא נחמד לשבת פה, אבל צריך להעביר בסיס, אתה צריך להעביר - - - מה? - - - התכנית זה טוב. 

<דב חנין (הרשימה המשותפת):>
בסדר. אני לא טוען - - -

<היו"ר דוד אמסלם:>
חבר הכנסת דב חנין, אתה בעד או נגד? לא הבנתי. בלבלת אותי.
<דב חנין (הרשימה המשותפת):>
הטענה שלי היא מאוד פשוטה: הם בנו - - -

<היו"ר דוד אמסלם:>
אתה שואל למה הם לא בונים?

<דב חנין (הרשימה המשותפת):>
כן. אני שואל למה הם לא בונים.
<היו"ר דוד אמסלם:>
אתה רוצה שייבנו?

<דב חנין (הרשימה המשותפת):>
אני רוצה שייבנו. בוודאי. אני רוצה שייבנו. הם בנו מסלול מהיר, שכנעו - - - בכנסת, אמרו לנו: זה יפתור את הבעיה. הם עובדים נורא מהר ולא בונים. למה לא בונים? כי הבעיה במקום אחר.

<היו"ר דוד אמסלם:>
לא, יש כמה בעיות. אתה יודע. אין בעיה אחת. הייתה בעיה ראשונה בקטע של האישורים. אמר לך: שלוש שנים. בעיה. בפרוסה הזאת אנחנו צמצמנו טווחים – משלוש שנים לשנה. עכשיו, יש עוד בעיות בחיים. עכשיו, הבעיה האחרת היא בשיווק, בתכנון – כמו שהוא אומר לך – של כל הפיתוח. כאן כבר העירייה נכנסת לתמונה. היא הרי אמורה לאשר את הפיתוח. היא אמורה לקבל אותו. בעיקר את הפיתוח הציבורי. אני אספר לך – זו כבר העבודה שלי: מתחיל פינג-פונג. עכשיו, זה נורא תלוי במורכבות הפרויקט. ככל שהפרויקט יותר גדול והוויכוח בין העירייה לבין היזם הוא יותר גדול על איכות הפיתוח. אז שם זה יכול לקחת לפעמים כמה חודשים טובים. אז יש, מה שנקרא משא ומתן.
<דב חנין (הרשימה המשותפת):>
אתה צודק ב-1,000%. רק מה עשו? את אותו הוויכוח שקודם היה מתנהל במוסד התכנון, - - 

<היו"ר דוד אמסלם:>
עשו אצלם.

<דב חנין (הרשימה המשותפת):>
- - אז הוא עובר לשלב אחר. - - - שום דבר.

<ערן ניצן:>
לא - - -

<היו"ר דוד אמסלם:>
לא. לא הבנת. אני הסברתי.

<ערן ניצן:>
זה אחרי מוסדות התכנון.
<דב חנין (הרשימה המשותפת):>
ברור. ברור שעכשיו זה אחרי מוסדות התכנון.

<היו"ר דוד אמסלם:>
אני אסביר. אני אמרתי: יש שני חלקים. בחלק שלו הוא צמצם את הטווח. זה לא אומר שבחלק השני עדיין אין בעיה. זאת אומרת, אם אצלו זה היה שלוש שנים ובפיתוח, אחרי זה, עוד שלוש שנים – זה היה שש שנים – אז הוא קיצר את זה בשנתיים אצלו. אז זה יהיה ארבע שנים, לכאורה. אז לכן אני דווקא רואה את זה כדבר מאוד מבורך. אני חושב שזו החלטה, לדעתי, דרמטית שקיבלה אותה המדינה, ובצדק. בגלל שבסופו של דבר צריך לקדם את הנושא הזה. עכשיו, כמובן שתמיד יבואו ויטענו: תשמע, זה פוגע. הכול נכון. אבל בסוף, איך אמר הגשש? הצ'ופצ'יק של הקומקום. אנחנו צריכים בתים, מה לעשות.

<דב חנין (הרשימה המשותפת):>
אז אני - - -

<היו"ר דוד אמסלם:>
דרך אגב, אני למדתי, פה, סביב השולחן הזה: הסברים יש לכול. אתה מבין? רק בתים אין.   

<דב חנין (הרשימה המשותפת):>
אדוני היושב ראש, 1,000%. אנחנו באנו - - -

<היו"ר דוד אמסלם:>
זה כמו שמשכנעים אותנו עם העובדים. אתה זוכר? אתמול, שלשום?

<דב חנין (הרשימה המשותפת):>
כן. כן. 

<היו"ר דוד אמסלם:>
הכול. משכנעים אותנו.

<דב חנין (הרשימה המשותפת):>
נכון.

<היו"ר דוד אמסלם:>
רק - - - לא עובדים. מה נעשה?

<דב חנין (הרשימה המשותפת):>
וזה אותו דבר בדיוק. שכנעו אותנו, פה, לפני יותר משנתיים, בוועדה הזאת: רק תביאו את הוותמ"ל, תראו איך פתאום ירדו משמיים דירות, הכול יבוא - - -  

<היו"ר דוד אמסלם:>
אל תגזים. אומר לך הבחור - - -. עזוב, זה לא יפה. חבר הכנסת דב חנין, לא יפה, לא יפה.

<ערן ניצן:>
- - -

<דב חנין (הרשימה המשותפת):>
גמרנו - - -

<היו"ר דוד אמסלם:>
טוב, בוא נתקדם, בוא נתקדם.

אוקיי. עכשיו, בואו נשמע את השלטון המקומי. בבקשה.

<מירה סלומון:>

תודה, אדוני.


אני מבקשת מעורך הדין גדי רובין להסביר את עמדתנו.
<גדי רובין:>
תודה רבה.

האמת שחבל לנו, כי היו הסכמות, ואנחנו חושבים שהבעיה המרכזית של הוותמ"ל היא שאין מספיק שיתוף פעולה עם השלטון המקומי. 

<ערן ניצן:>
אבל אתה יכול להסביר למה.

<מירי כהן:>
עורך הדין גדי רובין, יש הסכמות שלא נכנסו? אני רוצה להבין. אתה רומז שהיו הסכמות שלא - - -

<גדי רובין:>
להבנתי, יש ככה: היו שיחות ומגעים בנוגע לפתרונות. חלק מההסכמות נכנסו; חלק מההסכמות, אמרו לנו, לדעתי שלא בצדק, שאי אפשר להכניס אותם לחוק. זה יהיה בנהלים פנימיים - - - 

<היו"ר דוד אמסלם:>
עורך הדין גדי רובין, תקשיב טוב עכשיו: אני עוד לא הקראתי את החוק. כל סעיף בחוק – ועורכת הדין מירה סלומון מכירה אותי, היא יודעת – אני שומע התייחסויות. ואם אני מגלה שאתה צודק, אז אני הופך אותו גם אם הוא לא מתנגד. אל תדאג. אבל ככה זה עובד. אז אל תתחיל לי עכשיו. אל תבוא לי עם הצהרות לאומה. אם יש לך כמה עקרונות, תגיד אותן עכשיו, בגלל שעכשיו הדיון הוא עקרוני. עוד לא נכנסנו לרזולוציה של אבן השפה.

<גדי רובין:>
מהם עקרונות אם לא הצהרות לאומה. אז אני אעשה את זה - - - קצרות, אבל קצרות.

<היו"ר דוד אמסלם:>
בבקשה. טוב.

<גדי רובין:>
אנחנו חושבים שצריך לחזק את שיתוף הפעולה עם השלטון המקומי.

<היו"ר דוד אמסלם:>
צודק. גם הוא מסכים. אמר לי, איך שנכנסנו.  

<גדי רובין:>
מסכים - - -

יש לנו כמה הצעות, ואנחנו נפרט אותן בכל אחד ואחד מהסעיפים הרלבנטיים.
<היו"ר דוד אמסלם:>
מאה אחוז. אחלה.

מישהו עוד רוצה לומר משהו כאן?

<אמיר הלר:>
כן.

<היו"ר דוד אמסלם:>
בבקשה.

<אמיר הלר:>
אמיר הלר, התאחדות בוני הארץ. 

קודם כל, אני מברך את הממשלה ואת אדוני היושב ראש על קידום החוק הזה. אני חושב שזה נכון. ואגב, אפרופו הצהרות, נאמר גם בדיונים שקידמו את החוק הזה, שקרקע פרטית לא צריכה להיות מופלית מקרקע מדינה. זה נאמר. נאמרו אותם נימוקים גם אז. בסופו של דבר, יחידות הדיור האלה משמשות דיירים, וצריך להרחיב אותן כמה שיותר.

מבחינת פינוי בינוי: 500 יחידות, כמו שציין אדוני, זה פרויקטים מגה ענקיים, ולכן יש לנו גם הצעה: שיפחיתו את מספר יחידות הדיור ל-200 ושיקימו ועדת משנה לנושא פינוי בינוי שתתמחה רק בדבר הזה. שזה לא ייכנס לתוך ה-pool של כל התכנית האחרות, וככה תהיה להם גם יעילות וגם עבודה ממוקדת ומקצועית על התכניות האלה.

<היו"ר דוד אמסלם:>
מר אמיר הלר עושה לי שכל בנקודה - - -. אני לא נכנס למספרים. סיפור פינוי בינוי, אני אומר לך את זה מניסיון – עכשיו אני - - - בכובע שלי – זה אופרה אחרת לגמרי. צריך התמחות, באמת, ראש אחר.

עכשיו, כשאתה בא בתכניות, אתה יודע, ואתה מתחיל לדון בחמש, שבע, שמונה תכניות ובאמצע נכנסת לך איזו תכנית פינוי בינוי, אז הראש שלך ממשיך בטייס האוטומטי. אני חושב שכדאי באמת שתפתחו איזה צוות אצלכם – יכול להיות ועדת משנה, כמו שהוא אמר – שתתעסק רק בתכניות פינוי בינוי. היא תעלה גם על הבעיות של הפינוי בינוי, היא תבין מה הפרובלמטיות בכל מיני מקומות וגם היא תיתן את הפתרונות. 
<ערן ניצן:>
אני מקבל את זה. הכוונה היא בכל החוק, אבל - - -

<יעקב אשר (יהדות התורה):>
זו הרשות להתחדשות עירונית, לא?

<היו"ר דוד אמסלם:>
כן.

<יעקב אשר (יהדות התורה):>
זה היה צריך להיות.

<היו"ר דוד אמסלם:>
כן.

<יעקב אשר (יהדות התורה):>
אבל אין רשות. לא הקימו אותה.

<ערן ניצן:>
הכוונה היא בוותמ"ל להקים אגף, ממש בתוך ועדת התכנון שיתמחה בעניין הזה, ובסוף יעלה את זה למליאת הוותמ"ל כמובן. יהיה לך גוף שזה - - -

<היו"ר דוד אמסלם:>
אין לי בעיה. שהוא יעשה. רק - - -. יפה.

מר אמיר הלר, קיבל את העמדה. בבקשה.

<אמיר הלר:>
לגבי שאר ההערות, אתה העלית אותן בתחילת הדרך. אין לי טעם לחזור. בהחלט, כל הקשיים של קרקע פרטית הן בהחלט יהיו כאלה שלא יביאו תכניות רבות להגיע למקום - - -

<היו"ר דוד אמסלם:>
תודה.

מר אסף זנזורי.

<אסף זנזורי:>
אני יושב בוועדה בתור אחד מנציגי ארגון הגג, כחבר שם, ואני יכול קצת לחלוק על הנתונים שמציגים פה. יש לי קצת בעייתיות עם איך שהציגו אותם.

<ערן ניצן:>
באיזו ועדה אתה יושב? בוותמ"ל?

<אסף זנזורי:>
אתה לא רואה אותי הרבה, אבל אני נמצא שם הרבה.
צריפין זה לא שלושה מתחמים, זה שני מתחמים. רק תיקון קטן.
<יעקב אשר (יהדות התורה):>
כנציג מה?

<קריאה:>
- - -

<ערן ניצן:>
סליחה, אדוני, מתחמים 4 ו-5, 1 ו-2. מה?

<אסף זנזורי:>
אישרת את 1 ו-2. זה נחמד, אבל לא 4 ו-5 - - -

<היו"ר דוד אמסלם:>
מר אסף זנזורי, אתה כנראה לא הבנת את רוח הדיון פה. אני לא בא לדון – 2, 4, נתן נתונים כאלה. עזוב. יש לך איזו הערה מהותית?

<אסף זנזורי:>
כן.

<היו"ר דוד אמסלם:>
תגיד לי אותה, עזוב אותו.

<אסף זנזורי:>
כמה הערות מהותיות. אחת, העניין הזה של להוריד את השכירויות. הוא נתן את קצרין כדוגמה. קצרין – השכירויות שם, בתכניות, הן 10% ו-15%. הן לא 30%. הוריד אותן כבר. השתמשו בחריג. אמרו: זה לא כלכלי והשתמשו בחריג בשביל להוריד בקצרין. שם, מה שהם רוצים זה לא חריג. הם רוצים אופציה להוריד תמיד בלי שום שיקול. שלא יהיה שיקול בפריפריה.

<קריאה:>
לא, זה לא - - -. זה לא נכון.

<אסף זנזורי:>
עכשיו, הבעייתיות בזה שהשיקול הוא לא רק שיקול כלכלי. אף אחד - - - את הצורך בשכירויות.

<היו"ר דוד אמסלם:>
אני רוצה להבין אותך, מר אסף זנזורי.

<אסף זנזורי:>
תתקן אותי אם אני טועה.

<היו"ר דוד אמסלם:>
מה שאתה אומר לי – אני אתרגם את זה לשפה קצת יותר מעשית. אתה אומר: תשמע, אדוני היושב ראש, אם פתחנו כבר את החריג, אז בסוף זה יבוא – החריג הכלכלי. אם יעשו שיקול כלכלי ולא שיקול מה צריך או לא צריך. זה מה שאתה אומר לי? 
<אסף זנזורי:>
קודם כל שהם יעשו.

<היו"ר דוד אמסלם:>
אוקיי. לא פוסל את מה שאתה אומר, אבל - - -

<אסף זנזורי:>
כי אני אומר במקרה במחוזות הדרום והצפון, ובמחוז הדרום נמצאת גם באר שבע, ושם גם אמרו שיש חריג וזה לא כלכלי וצריך להוריד את השכירויות. ואם אנחנו מכירים את באר שבע כעיר סטודנטיאלית והיא צריכה שכירויות. אז האלמנט הכלכלי לא תואם את האלמנט של הצורך.

<היו"ר דוד אמסלם:>
הבנתי. מה אתה עונה לו? 

<ערן ניצן:>
- - - המילה "כלכלית" הפכה להיות מילה סבירה.

<היו"ר דוד אמסלם:>
לא, לא, לא, לא. אני אסביר מה הכוונה. אני אתרגם אותו קצת יותר לעומק. תראה, בסופו של דבר, כשבזמנו אנחנו נתנו – הכנסת. זה לא היה אני – נתנה את המגבלת של השכירות, כמו שאמר חבר הכנסת דב חנין, היא אמרה: רבותיי, אנחנו חורגים מכללי המשחק הכלכליים. זה לא הרעיון. אנחנו רוצים, ובצדק. יש אנשים שהם מעוטי יכולת: סטודנטים וגם משפחות. אין להם כסף לרכוש דירה. אז בואו נוציא לשוק מתחמים לשכירות. דרך אגב, לרוב אם זה לא היה דרך הפרויקט הזה, אני מניח שאנחנו היינו יוזמים חקיקה וגם אני הייתי משתתף עם חבר הכנסת דב חנין, שמדינת ישראל תבנה מחשבונה, מכספה, מהכסף שלה, דירות לשכירות.

<ערן ניצן:>
ולא צריך חוק בשביל זה - - -

<היו"ר דוד אמסלם:>
אמרתי: אם זה לא היה ככה ולא היית יכול להעמיס את זה על קרקע - - -, אנחנו היינו מחוקקים חוק, אני מניח, של לחייב את המדינה לבנות כמה אלפי יחידות דיור כל שנה לשכירות בארץ. אבל אומר מר אסף זנזורי: תשמע, אם אנחנו נשאיר את זה, מה שנקרא לכלכליות; הרי אין incentive כלכלי לבנות דירות להשכרה. אין דבר כזה. עכשיו, כידוע לך, אפילו כשעשינו את החוק למלונאות, שהוא התנגד – הוספנו דירות - - -. למה? בגלל שזה חלק מהתהליך. קבלן, בסופו של דבר, לא אוהב לנהל שכירויות ולא אוהב לנהל בתי מלון. הוא אוהב לבנות, למכור, לקחת את הכמה אחוזים שהוא הרוויח וללכת על - - -.    אז לכן אין incentive כלכלי.

<ערן ניצן:>
- - - תב"ע ל-10,000 יחידות.
<היו"ר דוד אמסלם:>
מצד שני, אני מבין את הטענה שלך שאתה אומר: תראה יש מקומות שגם נניח עשינו טעות. בסופו של דבר, יצרנו שם שכירויות כאבן שאין לה הופכין – אף אחד לא רוצה להשכיר. אין צורך. איך אתה מאזן בין שני הדברים?

<ערן ניצן:>
המילה המדויקת היא מה שאמרת – היא המילה איזון. אבל זה לא נעשה באופן מינהלי. אתה עולה עם זה עד לקבינט הדיור, עד לשר האוצר ולפורום השרים. שיש להם והם מבטאים – אני אומר        ב-under statement – גם את הסנטימנט הציבורי - - -

<היו"ר דוד אמסלם:>
תלוי מי זה. תלוי. כי יש שר אוצר שלא מעניין אותו סנטימנט ציבורי בקטע של הבינוי.

<קריאה:>
- - -

<היו"ר דוד אמסלם:>
למה? תראה יש שר אוצר - - -

<קריאה:>
- - -
<ערן ניצן:>
שורה של שרים, אדוני היושב ראש. זה מקבל תוקף של החלטת ממשלה. 

<היו"ר דוד אמסלם:>
לא הבנת. אתה שומע, חבר הכנסת דב חנין? הוא לא מבין.
<ערן ניצן:>
מה אני לא מבין?
<היו"ר דוד אמסלם:>
תתפלא, חברי הכנסת לא נולדו בגיל 60 או 50 והגיעו לכנסת. הם חיו בכל מיני מקומות ובאו לכנסת. כל אחד מביא את עולם הערכים שהוא גדל בו, למד בו.

<ערן ניצן:>
כמו פקידי האוצר. קצת.
<היו"ר דוד אמסלם:>
פקידי האוצר לא מייצרים החלטות. אני מדבר כאן על חברי כנסת.

הוא דיבר איתי על השרים. הרי אתה דיברת איתי על השרים.

<ערן ניצן:>
נכון.

<היו"ר דוד אמסלם:>
לכן, כל שר שמאשר – אני יכול להגיד לך: תיתן לי פרופיל של שר מסוים ואני אגיד לך גם מה הוא יקבל החלטות. כי אם אתה תעשה לי מבחן, אני אגיד לך מה. ברוב ההחלטות אני אגיד לך מה הוא יקבל.

אז לכן יש את השר, שהוא רגיש חברתית בנושא של הדיור, ולכן הוא הולך לקטע של השכירות, בגלל שזה מעניין אותו, ויש שר אחר שהוא לא מבין על מה אתה מדבר איתו בכלל. למה? יש לו ארבע דירות, וסבא שלו וכל האחים שלו והוא לא מבין למה אתה מדבר. הוא חושב שאתה לא הולך לעבוד, בגלל זה אתה לא קונה דירה. אז לכן אני לא רוצה להשאיר את זה בגמישות של אותו שר.           
<מירי כהן:>
אבל זה לא השר לבדו.

<ערן ניצן:>
היושב ראש, יש פורום של קבינט. אנחנו באים אליו. למשל: עוד מעט תבוא שכונה באופקים – 10,000 יחידות דיור. בסדר? עכשיו צריך לחשוב, לא בתכנית, אלא האם בשיווקים אנחנו נשווק 3,000 יחידות שם להשכרה? - - - 

<היו"ר דוד אמסלם:>
בוא נסכם. מה שאמר מר אסף זנזורי זה דבר חשוב. אתה תמצא לנו עד לדיון הבא את האיזון, שזה לא יהיה שר אחד. שיהיה איזשהו מנגנון, שמה שנקרא יש קביעת רף שנקבעה בחוק של ה-20% או    ה-30%, מה שבחוק. וכדי להוריד אותה אתם תצטרכו לנמק. אני לא רוצה להגיד לך: תבוא לוועדת הפנים והגנת הסביבה ותאשר את זה. 
<ערן ניצן:>
מקובל.

<היו"ר דוד אמסלם:>
בסדר?

<ערן ניצן:>
כן.

<היו"ר דוד אמסלם:>
אז תמצא לי איזשהו מנגנון שמצד אחד זה לא שינוי החוק, ומצד שני זו לא החלטה של בן אדם.

<ערן ניצן:>
מקובל.

<היו"ר דוד אמסלם:>
בבקשה, מר אסף זנזורי. עוד. בבקשה. תודה.

<אסף זנזורי:>
אני רוצה להתחבר טיפה לנראטיב של לא צריכים שכירויות במקום מסוים. אותו הדבר אפשר להגיד גם על דירות. מי אמר שצריך 6,000 יחידות דיור בקצרין?

<היו"ר דוד אמסלם:>
לא, לא הבנת. דירה למכירה, אתה תמיד יכול להשכיר אותה, אבל הפוך לא. אתה מבין?

<אסף זנזורי:>
לא. לא. מה שהתכוונתי זו השאלה אם אתה צריך אותה - - -
<היו"ר דוד אמסלם:>
אני לא נכנס לזה. זו כבר שאלה אחרת. אתה רוצה שכל דירה הוא יבוא לאשר אותה פה?

<אסף זנזורי:>
לא, אני לא רוצה שכל דירה - - -

<היו"ר דוד אמסלם:>
מה אתה רוצה, שאתה תקבע לו? אני שואל. 

<אסף זנזורי:>
אני לא צריך לקבוע לו.

<היו"ר דוד אמסלם:>
אני שואל. אז זו העבודה שלו. הוא צריך לקבוע בסוף.
<אסף זנזורי:>
מי שצריך לקבוע לו זה עניין של בדיקות, של שיווקים, האם - - -

<היו"ר דוד אמסלם:>
אבל מה נראה לך, שהוא זורק קוביות וזה יצא לו בקצרין – 6,000. הוא אומר: יאללה, 6,000?

<אסף זנזורי:>
כן, כן. בדיוק נראה לי. זה מתאים לו למשבצת של בעלות מדינה - - -
<היו"ר דוד אמסלם:>
עזוב, מר אסף זנזורי. בוא נתקדם.

<יעקב אשר (יהדות התורה):>
יש בזה משהו. אדוני היושב ראש, יש בזה משהו.

<היו"ר דוד אמסלם:>
תראה, בקבינט הדיור יושבים אנשים רציניים. אי אפשר לעשות מזה צחוק. זה לא אנשים שקמו בבוקר, חלמו בלילה 6,000 פה, אז הוא שם. - - - עושים את הבדיקות, הם בודקים את הצרכים.

<יעקב אשר (יהדות התורה):>
אולי כדאי לקבוע ישיבה, לקבל באמת את המפה.

<היו"ר דוד אמסלם:>
דיון אחר. הלאה. בבקשה. זה לא קשור לחוק שלנו.

<אסף זנזורי:>
אוקיי. טענה אחרונה: פינוי בינוי זה הליך תכנוני שדורש זמן, יש בו הרבה מורכבויות. זה הליך מאוד מורכב שיש בו הרבה אוכלוסייה שמעורבת בו. זה שונה מלקחת שטח פתוח, כמו שעושים בוותמ"ל היום ומקימים שכונה חדשה. יש פה עניין שדורש הרבה שיתוף הציבור. ההרכב של הוועדה אפילו - - -

<היו"ר דוד אמסלם:>
על מה אתה מדבר?   
<אסף זנזורי:>
שזה דורש ועדה הרבה יותר - - -

<היו"ר דוד אמסלם:>
מה דורש? מה?
<אסף זנזורי:>
פינוי בינוי. מתחמי פינוי בינוי.

<היו"ר דוד אמסלם:>
אז דיברת איתי על פינוי בינוי.

<עינת גנון:>
למה צריך - - -?

<אסף זנזורי:>
הליך התכנון צריך יותר זמן, הרכב הוועדה - - -

<עינת גנון:>
למה? אבל למה?

<אסף זנזורי:>
כי זה הליך הרבה יותר מורכב. את עושה את זה בתוך מרקם בנוי - - -
<היו"ר דוד אמסלם:>
מר אסף זנזורי, תקשיב, אני רוצה להתקדם. תודה. אני הערתי לעניין הזה כבר. בגלל זה ביקשתי לפתח איזושהי ועדת משנה שתעסוק ותתמחה בנושא הזה. באופן בסיסי אני מסכים איתך. בגלל זה ביקשתי את ההערה הזאת.

בבקשה, מר גדי עירון.

<גדי עירון:>
אני מייצג, היחיד – אני חושב – שמייצג פה עניין של קרקע רבת בעלים.

<היו"ר דוד אמסלם:>
אני כבר התייחסתי לזה. תתקדם. 

<גדי עירון:>
עכשיו, באופן ספציפי מדובר על אדמות פלר בעין חמד.

<היו"ר דוד אמסלם:>
מר גדי עירון, תעצור. אני פה לא דן עכשיו על קרקעות. יש לך איזושהי הערה כללית לגבי מה שדיברתי?

<גדי עירון:>
אז יש לי ככה: שאלה ראשונה היא למה יש פה עניין של בעלות של 15% מתוך - - -

<היו"ר דוד אמסלם:>
מר גדי עירון, עזוב. אני התייחסתי לנושא. מה שאני התייחסתי, אין צורך לחזור.

<גדי עירון:>
לא. העניין של ה-15% בבעלות הפרטית.

<היו"ר דוד אמסלם:>
אני התייחסתי גם לזה. אתה לא הקשבת.

<גדי עירון:>
אוקיי. אז זו בעיה אחת.

יש בעיה של קרקע צמודת דופן. במקרה ההוא, יש קרקע צמודת דופן.

<היו"ר דוד אמסלם:>
כשאני אגיע לסעיפים, תתייחס לזה. אני לא יודע על מה מדובר, לא עלה. כשנקריא, תתייחס.

<גדי עירון:>
אחר כך יש עניין של כאילו החוק אומר שאפשר להגיש פעמיים בשנה.

<היו"ר דוד אמסלם:>
הוא התייחס לזה כבר. גם התייחסנו לזה. 
<גדי עירון:>
אני בעד שיהיה ארבע פעמים בשנה.

עכשיו, יש ועדה שהיא הוועדה הממליצה. אז רצוי שהוועדה הזאת תוכל להתעסק בגמישויות כי לא הכול מדוקדק, בעיקר בקרקע רבת בעלים.

הסעיף האחרון: בניגוד לקרקע של המדינה, שמצמידים עליה מראש חברה מנהלת, שהיא דואגת לכל התהליך של התכנון ועד תהליך הביצוע, ואפילו עד השיווק; כאשר ישנה קרקע רבת בעלים – זה יתומים. לא ברור מי יטפל, מי בעל הסמכות. לכן, זה דורש איזושהי התייחסות בחוק.   

<היו"ר דוד אמסלם:>
טוב. תודה.

עורך הדין גיל גן-מור. בבקשה.

<גיל גן-מור:>
אני מהאגודה לזכויות האזרח. היינו שותפים גם לכל הדיונים של חקיקת החוק בגלגול המקורי, כשחברת הכנסת מירי רגב הייתה יושבת ראש. ובאמת הושג, בסופו של דבר, אחרי מאבק לא פשוט, איזשהו איזון בין שתי תכליות: התכלית של זירוז הליכי התכנון, ומצד שני התכלית החברתית של יצירת מתחמים שיש בהם תמהיל מגורים מגוון, שיש בו גם דיור להשכרה וגם דיור להשכרה בהישג יד, לצד דירות שנמכרות למרבה במחיר. והתיקון הזה בעצם מנסה לשנות את האיזון שנוצר ולהסיט אותו לכיוון פחות חברתי. אני אתן כמה נקודות עקרוניות. אני לא אכנס לפרטי הסעיפים. אחד, הסעיף שבעצם מאפשר להפחית את אחוז ההשכרה בפרויקטים שיהיה בהם שיווק של מחיר למשתכן. מדובר פה בסעיף דרמטי, מכיוון שאנחנו יודעים שהיום כל המכרזים או כל הקרקעות יוצאים במחיר למשתכן. זאת אומרת שיש פה, תחת סעיף שהוא לכאורה טכני, בעצם אמירה גורפת שבמקום 30% דיור להשכרה, החוק הזה בעצם מייצר רק 15% דיור להשכרה. זה עשרות אלפי יחידות דיור להשכרה שייגרעו מהפוטנציאל של החוק הזה. זו הערה אחת.

לגבי העניין של קרקע פרטית מרובת בעלים והנושא של דיור להשכרה. אדוני היושב ראש, אם קדום אמרת שאתה חושב שצריך להשאיר את זה לתכנון ולא להשאיר את זה בסעיף, שהמדינה מבקשת להוסיף שהם רוצים ש-15%, גם בקרקעות האלה, יהיו דיור להשכרה. הבעיה היא שיש חוות דעת של משרד המשפטים שאומר שאם הנושא לא בא לידי ביטוי בתוך החוק, אין הסמכה לוועדה לעסוק בזה, בנושא הזה, בחוק. אז אי אפשר להתחיל בתכנון.   

<היו"ר דוד אמסלם:>
אז אנחנו - - -. תרשום אותו. קיבלתי את ההערה. אנחנו, במסגרת החוק, נסמיך את הוועדה לקבוע גם תנאי כזה. דרך אגב, בלי הגבלה - - -

<גיל גן-מור:>
בסדר גמור. זה חשוב מאוד שתהיה את ההסמכה הזו. כי אחרת, משרד המשפטים יחסום את התכניות האלה.
<היו"ר דוד אמסלם:>
אין בעיה.

<גיל גן-מור:>
לגבי הנושא של פריפריה. אז אני מצטרף להערה. יש כבר היום סעיפי החרגה והמדינה עושה בהם שימוש. 

<היו"ר דוד אמסלם:>
עורכת הדין כרמית יוליס, למה אתם מתערבים בנושא הזה?

<כרמית יוליס:>
מה, בהקשר של סעיף - - -?

<היו"ר דוד אמסלם:>
לא. בהנחת העבודה שמה שאמר עורך הדין גיל גן-מור, הוא אומר: תשמע, בקרקע ציבורית יש מגבלת השכרה. בקרקע פרטית, עכשיו, אנחנו בעצם אומרים: תשמע, לא צריך להכניס את המגבלה. למה? זה מסגרת התכנון. עכשיו, למה בעצם אתה מגביל את הממשלה? בגלל שבסופו של דבר, וזה ניסיון אישי שלי – רשות מקרקעי ישראל קמה בבוקר, רואה שקלים. צריך להבין, כל אחד רואה משהו אחר. רשות מקרקעי ישראל רואה שקלים. הוא רואה יחידות דיור. כרגע. עוד מעט הוא גם יראה שקלים. כן? העירייה רואה פיתוח. כל אחד רואה בתמונה הזאת את מה שקרוב לליבו.

עכשיו, רשות מקרקעי ישראל, בדרך כלל, תמקסם את זכויות הבנייה ותעשה את מקסימום הרווחים שהיא יכולה. וזה בסדר. דרך אגב, זה התפקיד שלה. לכן, אתה אומר לה: תשמעי, פה תעצרי. אנחנו רוצים 15% להשכרה. כנראה על ערך הקרקע אתה תקבל מחיר יותר נמוך מאשר רגיל. עכשיו, מצד שני, כשבא יזם פרטי לוותמ"ל עם קרקע לחקלאות, למשל, והוא רוצה להפוך אותה למגורים. אז הוא יכול להגיד לו: תקשיב, אתה רוצה עכשיו להפוך, נכון? כדי לאשר לך, אנחנו מסתכלים עכשיו; הוא כבר מנותק מהכסף. אתה. הוא מנותק מהכסף של המדינה. הוא, באותו רגע, הצינור של הכסף התנתק. עכשיו הוא חושב תכנונית. עכשיו הוא מתחיל לחשוב אזרח.

<ערן ניצן:>
עכשיו, עוד יותר מורכב לי. היושב ראש - - - 

<היו"ר דוד אמסלם:>
הוא עכשיו חושב אזרח, רגיל. הוא חושב על אזרח. אתה אומר לו: רק שנייה, כאן יש לי בעיה. אני רוצה קצת שכירות, אני כאן רוצה איזה מתנ"ס קטן, אני רוצה כאן כל מיני התניות. הרי אתה מבקש להשביח את הקרקע שלך. אז הוא גם כלכלן. הוא יודע מה הרמה בעצם של הדרישות שהוא יכול. בקו מסוים הוא כבר מפיל את הפרויקט עצמו. אז מתחיל דו-שיח. למה להכניס את זה לחקיקה? למה אתם מתנגדים? מה שהוא אמר, שהיום הוא לא יכול לבקש שכירות בקטע הזה. למה?
<כרמית יוליס:>
אז אדוני, זה שתי שאלות נפרדות שקשורות לתשובה שלי. אחת נוגעת לשאלת הסמכות. זה שמוסד תכנון יכול לקבוע ייעודי קרקע שונים, לרבות ייעוד לשכירות, זה לא שנוי במחלוקת, ואנחנו לא חושבים שזה לא אפשרי.

<היו"ר דוד אמסלם:>
אז הוא יכול.

<גיל גן-מור:>
לא שכירות בהישג יד.

<כרמית יוליס:>
אנחנו מדברים על שכירות שהיא בדרך כלל לא במחיר השוק, אלא על שכירות יותר מיוחדת, שהיא יותר צופה פני אוכלוסיות יותר חלשות. ואז החשש הוא שיבוא אותו יזם ויגיד: אני ביקשתי מגורים ואתם הטלתם עליי איזושהי מטלה ציבורית, מכל מיני טעמים שלכם, ומה מקור הסמכות שלכם?

<היו"ר דוד אמסלם:>
מה הבעיה? מה הבעיה? 

<ערן ניצן:>
- - -

<היו"ר דוד אמסלם:>
אין לו מקור סמכות?

<כרמית יוליס:>
אז התשובה לדבר הזה שהתכנית עצמה היא ככל הנראה לא מספקת בתור מקור סמכות, ואתה צריך איזשהו סעיף הסמכה בחקיקה הראשית.

<היו"ר דוד אמסלם:>
למה? אז אני אסביר לך מה מקור הסמכות שלו. מקור הסמכות שלי זה לא לאשר לך את התכנית. זה לא הצורך של המדינה. למה אני צריך משהו פוזיטיבי? למה את לא מחליטה בחוק שהוא חייב לעשות גם מדרכות מאקרשטיין? מאיפה הסמכות שלו לבקש אקרשטיין?
<כרמית יוליס:>
אז אדוני, מה שאתה מכוון אליו, הסוגיה שאתה מכוון אליה דווקא נדונה שוב ושוב בפסיקה בעת האחרונה. והפסיקה דווקא הגיעה למסקנה שזו בעצם הייתה עמדת המדינה, קיבלה את העמדה שלפיה ניתן לבקש מאדם פרטי, מאדם שהוא לא גורם ממשלתי והוא יזם והוא גוף פרטי בעולם המשפטי – ניתן לבקש ממנו אך ורק מה שהדין מאפשר לגבות ממנו. ולכן הפרקטיקה הזאת, שכולנו מכירים אותה, שבסופו של יום יזם מבקש דירות למגורים, והלכה למעשה מבקשים ממנו עוד כל מיני דברים שהם נלווים למגורים – כנראה שהחוק לא לגמרי מכיר בסמכות הזאת אם אין סעיף הסמכה.

ולכן בהקשר הזה, כשאנחנו רואים בזה סוג של משהו נוסף שאתה מבקש מהיזם, כל מה שצריך זה בסך הכול סעיף הסמכה בחוק.

<היו"ר דוד אמסלם:>
עורכת הדין כרמית יוליס, הבנתי. אני ראיתי את הסעיף. אנחנו נתקדם ונסמיך אותו. בסדר?

<כרמית יוליס:>
- - -

<ערן ניצן:>
אני רוצה רק להגיד למה אני חושב שאתה טועה.

<היו"ר דוד אמסלם:>
למרות שאני אומר לך: בגדול, היום, לדעתי, יש להם את הסמכות מתוקף זה שהם מאשרים את התכנית. עצם העניין שיש לו אופציה לא לאשר את התכנית, והוא בא מהצד הציבורי, הוא הרי דואג לציבור, למי הוא דואג? אם הוא היה דואג לאיזשהו גוף אחר, את צודקת. אם השיקול שלו הוא לא ציבורי, אז ממילא אפשר להפיל כל טיעון. הרי בסוף הוא דואג לציבור.

עכשיו, אם זה איזה יזם שיש לו זכויות מוקנות ואני בא ואני אומר לו: תקשיב, אני לא נותן לך את הזכויות שלך מוקנות, בגלל שאני רוצה – צודקת. אדוני, מה, אתה עושה לי שוד? זה שלי.

<כרמית יוליס:>
מה זה "זכויות מוקנות"? זו סיטואציה שאין לנו נורמה תכנונית מחייבת. אנחנו פה - - - 

<היו"ר דוד אמסלם:>
אני אתן דוגמה. נניח שיש איזה יזם שיש לו, למשל, קרקע, קנה קרקע, ויש לו שם 1,000 מטר בנייה והוא רוצה לממש את ההיתר והוא בא לעירייה. הוא רכש אותה, שילם על 1,000 מטר. והעירייה אומרת לו: תשמע, אנחנו לא מסכימים. אתה תבנה לנו פה גן ותבנה לנו שם כביש. הוא אומר להם: חבר'ה, אבל מה זה קשור? אני קניתי את הקרקע שלי. זה אחד.

<כרמית יוליס:>
נכון.

<היו"ר דוד אמסלם:>
לבין יזם שבא ולוקח קרקע חקלאית, שהיא כמעט לא שווה, ובא למדינה ואומר: חבר'ה, תנו לי בוננזה. תעשו אותי עשיר. באה המדינה, אומרת לו: אתה יודע מה? אנחנו לא באים מהזווית של העושר שלך, אתה לא מעניין אותנו. בימים כתיקונם אנחנו היינו אומרים לך: תגדל נענע, אבל יש לנו בעיה עם בנייה, אנחנו צריכים יחידות דיור. מה לעשות. אז אנחנו נעשה אותך - - - עשיר, אבל אל תהיה יותר מדי עשיר. אתה תעשה לנו עוד כמה מטלות. למה זה לא נשמע הגיוני? אתה לא רוצה? אל תעשה.

<ערן ניצן:>
אני אנסה לענות.

<היו"ר דוד אמסלם:>
בבקשה.

<ערן ניצן:>
בעצם, אתה צודק בכל מה שאמרת. אפשר גם בלי המשפט הזה. מה קורה? הממשלה דווקא באה באופן יותר ליברלי. היא אומרת: רגע, תכבול אותי במירכאות. אתה יודע מה? כל השיח שאמרת מתחיל – כשבאים אלינו מתחילים לדבר ב-15. יכול להיות שזה ייגמר ב-20, אולי זה ייגמר ב-25, אבל הוועדה פה תצא בהבנה שהיא תאפשר את - - - לפרטיים כשהמינימום של - - - הוא 15. עכשיו, - - - זה כן נותן לנו להתחיל ב-15 וצפונה.

<היו"ר דוד אמסלם:>
הבנתי.

<כרמית יוליס:>
שיקול פרקטי.

<היו"ר דוד אמסלם:>
מה שהוא אומר, בגדול: אדוני היושב ראש, אתה צודק, אבל הם רוצים שיהיה כתוב, אז נכתוב. אמרתי לו: טוב.

אנחנו נסמיך אותם. 

<ערן ניצן:>
- - -

<היו"ר דוד אמסלם:>
זה מה שאמרת לי בהבנתי.

<ערן ניצן:>
תן לנו מ-15 וצפונה לעבוד ולא פחות. - - - אנחנו מבקשים.

<היו"ר דוד אמסלם:>
אנחנו נכניס את זה גם אותו הדבר, אבל בשיקול הדעת. 

<ערן ניצן:>
15 וצפונה.

<היו"ר דוד אמסלם:>
לא. שיקול הדעת שלכם.

<ערן ניצן:>
- - - תכבול אותנו. 

<היו"ר דוד אמסלם:>
אני אאפשר - - -

<ערן ניצן:>
פעם ראשונה שהממשלה מבקשת מהוועדה לכבול את ידיה. 
<היו"ר דוד אמסלם:>
אנחנו בעצם נאפשר באופן פוזיטיבי לכתוב שיכולות להיות גם מטלות כאלה, וזה לפי שיקול המוסד התכנוני.   

<כרמית יוליס:>
לא, זה לא מתאים. האפשרות לשכירות - - -

<היו"ר דוד אמסלם:>
אמרתי: האפשרות לשכירות. כן. הגישה צריכה להיות באופן פוזיטיבי. פתוחה להיות גם דרישה כזאת לפי המוסד התכנוני. שיקול הדעת.

<גיל גן-מור:>
עוד כמה הערות. אז שוב, לגבי הפריפריה: כפי שנאמר, כבר יש סעיפי החרגה בחוק, כבר עושים בהם שימוש. הממשלה הודיעה לא מזמן לבג"ץ שהיא אישרה 24% לשכירות במקום 30%. זאת אומרת שהיא כבר יודעת להשתמש בסעיפי ההחרגה כשהיא רוצה. אין צורך ליצור בחוק מנגנונים שיאפשרו לה לוותר על השכרה גם בלי הפעלת שיקול דעת וסעיפי החרגה שקיימים כבר היום בחוק.

לגבי הנושא של פינוי בינוי: עוד יהיה פה ויכוח שלם האם זה נכון להכניס את זה לוותמ"ל, אבל בהנחה שכן, אני חושב שזה דבר מאוד-מאוד גרוע שלא מכניסים את הנושא של חיוב בנייה להשכרה והשכרה בהישג יד במתחמים של פינוי בינוי. דווקא במתחמים של פינוי בינוי, אלו המקומות. זה מאגר הדיור הזול שיש היום לאנשים - - -

<היו"ר דוד אמסלם:>
עורך הדין גיל גן-מור, תעשה פאוזה. אני אענה לך מקצועית. תראה, כשהתחיל פינוי בינוי במדינת ישראל, הוא התחיל במכפיל 2 – אף אחד לא בנה כלום. התחילו לעלות. הרי בסוף מה אתה עושה? תראה את העניין: אתה גם צריך להרוס, שיש לזה עלויות; בדרך אתה אמור לשפות את הדיירים. הרי הם גרים. לתת להם דירה קצת יותר טובה ממה שיש להם. אחרת, הם לא יסכימו. ובתקופת הביניים, גם אתה שוכר להם דירה. כל זה מועמס על הפרויקט. ומדובר בקבלן שהוא לא פתח סניף גמילות חסדים. הוא צריך להרוויח כמה לירות. זו העבודה שלו.

<גיל גן-מור:>
בסדר. יש קרקע משלימה, יש כל מיני, יש זכויות בנייה, יש הטבות מס. יש הרבה משאבים להכניס מעבר לקרקע. 
<היו"ר דוד אמסלם:>
עורך הדין גיל גן-מור, זה לא ויכוח. אני אומר לך מה העמדה ובזה מתקדמים, בגלל שזה לא. בחדר שלי נייצר את הדיאלוג. כאן זה כמעט סוג של מונולוג. לכן, אני מסביר לך שהמדינה יודעת, וזה נכון, להביא שכירויות. זאת אומרת, בחוק שיהיה, כמות בשכירות גם. דרך אגב, זו גם לא שכירות רגילה. זו גם שכירות שהיא מוגבלת במחיר. אז זה בקרקע רגילה. כשאתה נותן לבן אדם קרקע בתולית, אתה אומר לו: תתחיל לבנות כאן. ודרך אגב, אתה בעל הקרקע, אתה גם מוכר לו אותה במחיר. יכול להיות שתיתן לו אותה חינם. ה-tolerance הוא במחיר הקרקע. כאן אתה בא למצב נתון.

עכשיו, אני אומר לך שככל שאתה תעמיס בפינוי בינוי קצת, אתה מפיל את כל הפרויקט הזה.
<ערן ניצן:>
זה נכון.

<היו"ר דוד אמסלם:>
אז לכן, אסור להכניס שם עוד מגבלות כלכליות על היזם. הוא לא ילך לשם.

<ערן ניצן:>
- - -

<היו"ר דוד אמסלם:>
ואז הזקן יישאר באותה דירה, שהיא גרועה. דרך אגב, אני אוהב את הפינוי בינוי. אני אגיד לך יותר מזה: אני אוהב את הפינוי בינוי בכלל לא מהזווית של הדירות. אני אוהב את הפינוי בינוי מהזווית של האנשים שגרים שם. פה זה אנשים מבוגרים - - -

<גיל גן-מור:>
אבל לא תמיד זה אנשים שגרים שם. הרבה פעמים זה אנשים שמחזיקים שם דירה להשקעה, הם בכלל לא גרים שם. מי שגר שם לא יוכל להמשיך לגור שם.

<קריאה:>
- - -

<היו"ר דוד אמסלם:>
עורך הדין גיל גן-מור, אתה עכשיו מגלה לי את אמריקה כאילו אני עכשיו באתי לארץ.

<גיל גן-מור:>
לא. ברור לי - - - היטב.

<היו"ר דוד אמסלם:>
לכן, אני מסביר לך: אל"ף, אני בפינוי בינוי בא מהזווית של האנשים שגרים שם. בי"ת, הרבה פעמים זו האסתטיקה העירונית. שזה בניינים מאוד ישנים, מכוערים, לא יפים, יש בהם לפעמים בסביבה מפגעים תברואתיים.

יש לך עוד הערה?

<גיל גן-מור:>
כן. ההערה האחרונה זה שמבקשים פה להגדיר בחוק שדיור להשכרה בהישג יד או במחיר מופחת יהיה 20% מתחת למחיר השוק. זו הגדרה שרשות מקרקעי ישראל אימצה לפני שנה-שנתיים. אני חושב שזו הגדרה גרועה. אני חושב שאסור שהיא תיכנס לחוק. בכל מקום שאנחנו בודקים מהו דיור בר השגה, המחיר של הדיור מותאם להכנסה של קהל היעד שאותו רוצים לשרת, והוא לא ואוצ'ר. הוא לא איזשהו קופון הנחה - - -

<היו"ר דוד אמסלם:>
הבנתי, הבנתי, הבנתי מה שאתה אומר לי, אבל אני רוצה להבין את הראש שלך. אני רוצה להבין. לקחתי את המשפט שלך. עכשיו, אני צריך לתרגם אותו הלכה למעשה. אני יזם. אני ראיתי, זכיתי במכרז. עכשיו, יש לי 20% להשכרה. אני לא יודע כמה אני משכיר. אז אני עכשיו פותח סעיף קבלה למטה, אומר לכולם: רבותיי, תבואו עם התלושים.

<גיל גן-מור:>
לא, לא, לא.

<היו"ר דוד אמסלם:>
אז מה?

<גיל גן-מור:>
אני אומר שעושים את זה, למשל, אומרים: אנחנו רוצים לעשירון חמש. ההכנסה הממוצעת של עשירון חמש היא 10,000 שקל או 9,000 שקל. אז אנחנו צריכים שהמחיר של הדירות שם יהיה לא יותר   מ-30% מדירה של משפחה ממוצעת בעשירון חמש - - -

<היו"ר דוד אמסלם:>
אתה אומר משהו אחר. אתה בא ואומר: רבותיי, היות ובעצם הדיור להשכרה הוא לכל מי שרוצה. יכול להיות שגם איזה מיליונר שכר שם בית. זה מה שאתה אומר לי.

<גיל גן-מור:>
נכון.

<היו"ר דוד אמסלם:>
אז אתה אומר לי: תשמע, שבן האדם, לפני שהוא בא בכלל לקבלן, יקבל ואוצ'ר מהרווחה, שהתכוונו אליו ולא למישהו אחר.

<גיל גן-מור:>
כן. אל"ף, צריך להיות לזכאים. בי"ת, המחיר צריך להיות מותאם להכנסה שלהם.

<היו"ר דוד אמסלם:>
עזוב מחיר. עזוב מחיר. לא הבנת. בסוף, אני קבלן. אני יודע, אני רוצה לתת תג מחיר על הקרקע במכרז. אני עושה חשבון – כמה? אז אני לוקח מהשכירות. אני בונה לי את הכלכליות שלי. את התכנית הכלכלית. אז אני לא יכול להגיד לו: תשמע, תזכה, אתה לא יודע כמה אתה משכיר. אחרי זה תביא אותם. ככל שההוא יהיה מסוכן יותר, אז תיתן לו יותר הנחה. למה? זה כתוב. 

<גיל גן-מור:>
אז כמו שעושים בניו יורק – קובעים מראש ליזם: יש לך 100 יחידות דיור. 30% אתה משכיר בהכנסה של 30% מ-- - - income. יודעים מה זה ה-- - - income, יודעים בדיוק. החשב יודע לעשות את החישוב שלו, יודע בדיוק כמה הוא צריך. אבל יש קשר בין שכר הדירה לבין האוכלוסייה שאמורים לעזור לה. אני אתן דוגמה.

<היו"ר דוד אמסלם:>
הבנתי. הבנתי. הבנתי. לא צריך.

הוא אומר דברים של טעם. הוא אומר: תשמע, היות ובעצם השכירויות מיועדות בעיקר לאיזושהי אוכלוסייה שבאמת אין לה. מי שיש לו קונה דירה. שלא יקרה מצבה, דרך אגב, שאחד ירכוש דירה בעיר שלו, ישכיר אותה, וילך ישכור דירה במחירים הזולים לעצמו. ויגיד: אני מתפרנס רק מהדלתא.

עכשיו, הוא אומר: תשמע, היות ובעצם זו הטבה. אם זו לא הטבה, לא עשינו כלום. אבל אם זו הטבה, אז מישהו צריך לדאוג שזה מגיע לאנשים הנכונים. הוא צודק. כמו שאתה עשית זכאות, אז יכול להיות שנעשה גם זכאות להשכרה.

<רוני טיסר:>
יש.

<היו"ר דוד אמסלם:>
יש?

<רוני טיסר:>
יש. יש הסמכה לקביעת תקנות שקובעת את הזכאים. אני רק רוצה להזהיר - - -
<היו"ר דוד אמסלם:>
עשיתם את התקנות?

<קריאה:>
עוד לא.

<היו"ר דוד אמסלם:>
עשיתם תקנות לזכאים?

<קריאה:>
- - -

<רוני טיסר:>
אני רק אזכיר שמראש הממשלה ביקשה שאם לא יהיו תקנות, ההוראה הזאת לא תחול. זאת אומרת, יוכלו לקדם תכניות בוותמ"ל בלי מחיר מופחת. אנחנו ביקשנו, בגלל שאנחנו יודעים שהתקנת תקנות, במיוחד בנושא הזה - - -

<היו"ר דוד אמסלם:>
קודם כל, תודה על ההערה. 

<רוני טיסר:>
אז שינינו את זה כבר. זה השתנה.

<רבקה לויפר:>
- - -

<רוני טיסר:>
עכשיו, קבענו כבר בחוק שיהיו אחוזים מסוימים – 7.5% במחיר מופחת. זאת אומרת, 20% ממחיר השוק. ויש הסמכה לקביעת תקנות, שבגדרם גם ייקבע מהי אוכלוסיית הזכאים שזכאית - - -

<ערן ניצן:>
כלומר, אנחנו - - - מ-100 דירות של היזם הפרטי – 7.5% - - - מחיר מופחת. 20%. לדעתי, לקחת עכשיו לזה שהוא ישכיר את זה לפי - - -

<היו"ר דוד אמסלם:>
אני מבקש כאן, בעניין הזה, שני דברים, וגם בחוק: אחד, יוגדר מהי האוכלוסייה שבעצם זכאית לדיור להשכרה.

<רוני טיסר:>
בחוק נגדיר - - -?

<היו"ר דוד אמסלם:>
בחוק. כן, בוודאי.

<ערן ניצן:>
אנחנו מתנגדים.

<היו"ר דוד אמסלם:>
תתנגד אחרי זה למה שאתה רוצה.

דבר שני, אני רוצה שייקבע מחיר עם איזשהו בסיס. אני לא יודע מה זה מחיר שוק.

<ערן ניצן:>
גם לזה אנחנו מתנגדים.

<היו"ר דוד אמסלם:>
שיהיה מחיר בסיס. תחשוב על זה. אל תקפוץ ישר להתנגד.

<ערן ניצן:>
אני אגיד לך גם למה.

<היו"ר דוד אמסלם:>
למה? תנמק.

<ערן ניצן:>
אני לא חושב שהוועדה פה יכולה להגדיר את הבסיס עכשיו.

<היו"ר דוד אמסלם:>
לא, לא הוועדה. אני אחשוב שבוע, אני אבוא בשבוע הבא, אני אגדיר לך מה.
תשמע, בגדול, כמו שעשיתם זכאות לקנייה, ברכישה - - -

<ערן ניצן:>
איפה? במחיר למשתכן?

<היו"ר דוד אמסלם:>
בוודאי. אז אתם תעשו גם זכאות לשכירות.

<ערן ניצן:>
בסדר - - -

<היו"ר דוד אמסלם:>
אני מבין שזה לא מעניין אתכם - - -

<ערן ניצן:>
- - -

<קריאות:>
- - -

<היו"ר דוד אמסלם:>
עכשיו, אמרתי: קודם כל שתהיה זכאות למחירים. אני מדבר לאלה בהנחה. שכירות רגילה - - -
<רבקה לויפר:>
ל-7.5%.

<היו"ר דוד אמסלם:>
כן. ל-7.5%.

<רבקה לויפר:>
כן.

<היו"ר דוד אמסלם:>
עכשיו, ב-7.5% האלה אני לא יודע מה זה 20% ממחירי השוק.
<ערן ניצן:>
- - - יודעת.

<היו"ר דוד אמסלם:>
השוק זה דבר שהוא משתנה. תבינו. עכשיו, אני זכיתי בשכירות, יש לי בניין עכשיו. תחשבו עכשיו, אנחנו חמש שנים קדימה. יש לי בניין, מכרתי אותו, כמו שרצית. יש לי 15% שכירות. חצי מזה אני משכיר ויש לי 7.5%, שאני אמור להשכיר אותן לאנשים מסכנים.

עכשיו, ההוא בא, מסכן, שואל אותי: כמה משכירים פה? אני אומר לו: 4,000 שקל. אומר לי: למה? אני אומר לו: אל תשכיר. אומר לי: אבל מחיר השוק. אני אומר לו: איפה? איזה שוק? של מי? יש לי שוק שלי ויש לי שוק קטן. אתה לא רוצה? לא צריך.

אז למי הוא בא? מה, הוא בא אליך, מר ערן ניצן, דופק בדלת, אומר לך: ההוא שם דופק אותי?

<ערן ניצן:>
לא, לא. אתה צודק. תן לחשוב על זה.

<היו"ר דוד אמסלם:>
יפה. אז אל תפסול.

<ערן ניצן:>
לא פוסל כלום.
<היו"ר דוד אמסלם:>
תודה על ההערה.

<גיל גן-מור:>
הערה אחרונה בהחלט: לפני כשנה תוקן החוק ונקבע שיהיה נציג של ארגונים חברתיים בוותמ"ל. עד היום לא מונה - - -

<היו"ר דוד אמסלם:>
עזוב. תתקדם. תתקדם. אני כאן, כרגע, במסגרת הזאת. תוך כדי זה, תענה לי.

<קריאה:>
- - -

<היו"ר דוד אמסלם:>
עכשיו, ברשותכם, יש לי חמש דקות. אני חייב לעבור לחברי הכנסת. קודם כל, חבר הכנסת יעקב אשר, ואחריו חברת הכנסת יעל כהן פארן, אבל בקצרה. אני עוד שש דקות מסיים, אני חייב ללכת. אני אישית. אתם רוצים? תישארו. בבקשה.

<יעקב אשר (יהדות התורה):>
טוב, אני אולי אוותר.

<היו"ר דוד אמסלם:>
לא, לא, לא. דרך אגב, אנחנו עשינו רק דיון מעטפת. 

<יעקב אשר (יהדות התורה):>
אני יודע, אבל דווקא במעטפת אני רוצה לדבר. מר ערן ניצן, תהיה בהקשבה.

אני ישבתי כאן, בוועדה הזו בקדנציה הקודמת, בעשרות ישיבות. היינו כמה חברי כנסת מתמידים בעניין הזה. קודם כל, במבט לאחור אני חושב שהוותמ"ל באמת פתח איזשהו ערוץ יותר מהיר, עם הרבה מאוד חסרונות, אבל בחסרונות אפשר לטפל בדרך. אבל בסך הכול אני חושב שזה נכון. זה סלל את הדרך.

יש דבר אחד שאני לא כל כך רואה במספרים, כי פה אתם מראים כמה הוותמ"ל מטפל. השאלה כמה תכניות וכמה אלפי יחידות דיור נשארו לא בוותמ"ל, בגלל שאתם לא יודעים לכופף רשויות כשצריך, שאתם נכנעים לכל מיני לחצים כאלה ואחרים. כי אני יודע על הרבה מאוד, עשרות אלפי יחידות דיור שלא מגיעות לוותמ"ל. אנחנו חוקקנו את הוותמ"ל כדי לתת לכם מסלול מהיר, אבל כנראה שבכוחנויות כאלה ואחרות מצליחים להוציא את זה ולהזיז את זה הצידה, ונורא נורא חבל. אנחנו נדבר על זה בהמשך. 

הלאה. נקודה נוספת, אדוני. טוב, אני לא הבנתי כל כך על הקרקע של רשות מקומית, אבל לא עכשיו.

הדבר הכי חשוב – אני פונה אליך, אדוני: הייתה פה, במקומך, בכיסא הזה, חברת הכנסת מירי רגב. אני, עבדך הנאמן, ויש לי פה את הפרוטוקולים, ויעידו כל האנשים שיושבים פה: דיברתי על זה שכשרוצים לבוא ולתת הרבה יחידות דיור בארץ ולעשות מהפכה, אסור לך לדלג על דברים מסוימים. הנושא של קרקע פרטית, שאיתו פתחת את הדיון. הייתי בדרך, ופשוט לא הצלחתי לראות בדיוק מה קרה בסוף. יצאת, חזרת. אחר כך תספר לי מה אתה מתכנן לעשות. אבל אני אומר לך, אדוני: אל תוותר על זה. עם כל הכבוד למשרד המשפטים וכל - - -

<ערן ניצן:>
הממשלה. אל תפריד בינינו, אנחנו הממשלה.

<יעקב אשר (יהדות התורה):>
תשמע מה שאתה אמרת פה בפרוטוקול ותראה שכבר הופרד. וגם - - -

<ערן ניצן:>
נכון, אבל יש לי הבנה עם משרד המשפטים.

<יעקב אשר (יהדות התורה):>
אני עמדתי על זה עשר פעמים ואמרתי: הפוך. אתם מפחדים מדברים שחלילה - - -. תגבירו את הרגולציה - - - תיקחו עוד 20 פקחים, 18 עורכי דין. לא יכול להיות שדווקא במקומות של קרקע פרטית, שהם אזורי ביקוש, שאתה יכול להוריד את - - -

<היו"ר דוד אמסלם:>
חבר הכנסת יעקב אשר, תתקדם.

<יעקב אשר (יהדות התורה):>
אני אומר לך דבר אחד, אדוני היושב ראש: אני קואליציה ואתה קואליציה. בשונה מהפעם הקודמת שהייתי אופוזיציה ותמכתי בחוק הוותמ"ל, בגלל שחשבתי שהוא נכון. אל תוותר על הדבר הזה. לא 50 מרובים ולא 25 מרובים. פשוט, קרקע פרטית עם הגבלות - - -.

אם אנחנו רוצים באמת להגביר את כמויות יחידות הדיור, חייבים לעשות את זה. אני איתך בעניין הזה עד הסוף. אני מאתגר אותך עכשיו - - -

<היו"ר דוד אמסלם:>
אל תאתגר אותי. הרי מה קורה לי פה? אנשים באים עשר דקות לפני סוף הדיון ומתחילים לפתוח לנו את תחילת הדיון.

בגדול, אני רוצה להגיד לך משהו לגבי ההערה שלך לגבי זה. פגשתי ראש עיר בשבוע שעבר על נושא שיהיה בשבוע הבא עם הגברת מעיין נשר לגבי הנושא הזה של ההיטלים. אחרי שעה שהוא בלבל לי את המוח, בסוף הוא בא, אמר לי: תשמע, אדוני היושב ראש, מה אני אעשה. אתה מבין את זה קצת יותר טוב ממני בגלל שעבדת שם 25 שנה. זה הסיפור, אפרופו מי ישב פה.
בבקשה.

<יעל כהן-פארן (המחנה הציוני):>
תודה. אני גם מתנצלת שנכנסתי באיחור, אבל היה לי דיון מהיר שיזמתי בוועדה אחרת.

תראו, את הביקורת שיש לי על הוותמ"ל אני לא אפתח כאן - - -

<היו"ר דוד אמסלם:>
זה יום עיון.

<יעל כהן-פארן (המחנה הציוני):>
זה יום עיון, וגם אנחנו נעשה יום עיון. אבל תשמע, יש פה נושא נורא רגיש של פינוי בינוי. הייתה ועדה, שאני גם השתתפתי בה. דיונים של חודשים בוועדת הרפורמות על חוק ההתחדשות העירונית. שבעיקר רוב הדיונים נגעו לרגישות החברתית ומה עושים עם הדיירים החלשים ביותר. ואנחנו יודעים שהוותמ"ל לא טובה בלהתמודד עם התושבים. חבל מאוד שמר ערן ניצן יצא. לא טובה. זה לא החוזק שלה, בוא נגיד ככה. זה לא החוזק שלה.

<עינת גנון:>
ועל הוועדה המחוזית כן סומכים?

<יעל כהן-פארן (המחנה הציוני):>
לא, אבל הקמנו בוועדה על החוק להתחדשות עירונית. הקמנו ועדה - - - להתחדשות עירונית.

אז מה שאני אומרת פה: יש כאן חוק התחדשות עירונית שמתחיל לרוץ, והרשות אמורה לקום ממש תוך חודשים ספורים. אני מקווה שכבר בחודש הבא נראה אותה. יש תקציב. זה יכול לעשות יותר נזק מתועלת אם נריץ את זה בוותמ"לים, ואני אגיד לך למה: אנחנו רוצים שיהיו פרויקטים של פינוי בינוי, אנחנו רוצים שיהיו פרויקטים של התחדשות עירונית, אבל הם צריכים להיעשות נכון. ודרך הוותמ"ל, אני חוששת, שזה ייפגע באמון הציבור, שהאנשים לא ירצו. ואנחנו רוצים שאנשים ירצו את הדברים האלה. ובאמת, יש פה רגישות חברתית מאוד עמוקה.

תודה רבה.

<היו"ר דוד אמסלם:>
תודה.

חבר הכנסת אכרם חסון, בבקשה.

<אכרם חסון (כולנו):>
בוקר טוב.

אנחנו אתמול סיירנו בבית שמש, אני וחברי הכנסת עבדאללה אבו מערוף ואלי אלאלוף, והיה איתנו מנכ"ל עמידר, יושב ראש עמידר והכול. השיטה שם, באמצעות משרד הבינוי והשיכון, שיש באמת ניקוד. יש תעודת זכאות כזאת וניקוד. ושם נותנים לאנשים הכי זכאים, החלשים, מצבם החברתי הכי - - -אני חושב שגם במקרה הזה צריך ללכת באותה שיטה.    

<היו"ר דוד אמסלם:>
לגבי השכירות?
<אכרם חסון (כולנו):>
כן.

<היו"ר דוד אמסלם:>
מסכים. תודה.

משפט. שם. רק תגיד את השם.

<אבנר אקרמן:>
אבנר אקרמן, מהנדס העיר נתניה ויושב ראש איגוד מהנדסי ערים.

לנושא השכירות והדירות להשכרה. אני רוצה להעיר את הנושא הזה מזווית אחרת לגמרי, אחר כך תבחרו איך אתם רוצים ליישם את זה בחוק הזה – כן או לא. תראו, שני פרויקטים, לא גדולים, של 100    ו-150 יחידות דיור שנכנסות לתהליך של פינוי בינוי, צריכות לשכן בזמן הביצוע סדר גודל של בין 150        ל-250 דיירים. איזו עיר מחזיקה היום מלאי של דירות בסדר גודל כזה כדי בכלל להניע פרויקט של פינוי בינוי? אני מדבר על הפן של לאכלס את האנשים בזמן הביצוע. אז אני כן חושב שצריך לטפל בנושא של דיור להשכרה. חייבים לייצר מלאי של דירות להשכרה.

<היו"ר דוד אמסלם:>
איך קשרת את זה?

<אבנר אקרמן:>
אני אמרתי - - -

<היו"ר דוד אמסלם:>
דרך אגב, אני רוצה להציע לך נוסחה. אני לא רוצה לפתוח דיאלוג. בגדול, תייצרו קרקע. תנסו לייצר קרקע, אפילו ירוקה. תשנו לה את הייעוד, תבנו שם ותדלגו אותם. תייצרו קרקע מוזיקלית, כיסא מוזיקלי.

<אבנר אקרמן:>
כשהקרקע לפינוי בינוי היא פרטית, קשה מאוד לשווק קרקע עירונית - - -

<היו"ר דוד אמסלם:>
תדברו. תדברו. זה בסדר.

<אבנר אקרמן:>
דיבור זה מצוין. דיבור זה מצוין, רק צריך - - -

<היו"ר דוד אמסלם:>
בגדול, אתה יכול לעשות את ה-shifting הזה.

<אבנר אקרמן:>
צריך שיהיה מלאי גדול, ודרך הפינוי בינוי, דרך הוותמ"לים צריך - - -
<היו"ר דוד אמסלם:>
מר אבנר אקרמן, ברור לך שאני לא זרקתי לך רעיון שעכשיו חשבתי עליו. זה רעיון, כמעט must, הכרחי, חשוב. אם תפתחו אותו, זה נכון. אבל תתקדם. 

<אבנר אקרמן:>
אבל תשים לב שאתה מטיל את זה עוד פעם על הרשויות המקומיות. אני אהבתי את מה שאמרת קודם, בתחילת או באמצע הדיון, שאתה חושב שבכלל דיור להשכרה צריך להיות בידי המדינה, אבל עוד פעם אנחנו רואים, ובאמירה האחרונה שלך אתה מגלגל את זה לרשויות המקומיות. לרשויות המקומיות יש הרבה כוח, אבל לא מספיק.

<היו"ר דוד אמסלם:>
טוב. טוב. תודה.

יש לי כאן עוד שניים שנרשמו, אבל בקצרה. דקה. מפאת כבודכם. עורכת הדין אורלי אריאב.

<אורלי אריאב:>
בסופו של דבר, רוב הדברים כבר נאמרו, ואני כן רוצה לחדד. אני שמחה מאוד שיושב ראש הוועדה מכיר במורכבות של התכנון של מתחמי פינוי בינוי, אבל אני רוצה להתחבר רק למה שחברת הכנסת יעל כהן פארן אמרה: חוק הרשות להתחדשות עירונית קבע ועדת משנה בוועדות המחוזיות לעניין תכנון של מתחמי פינוי בינוי. ומכיוון שאנחנו חושבים שהוותמ"ל הוא תכנון שלא מתאים מבחינה אינהרנטית לתכנון של מתחמי פינוי בינוי, אני חושבת שפשוט צריך למחוק את המתחמים האלה מתוך החוק הזה ולהשאיר את זה בידיים של ועדות המשנה והוועדות המחוזיות.

<היו"ר דוד אמסלם:>
תודה. תודה.

הגברת רבקה לויפר, תחשבו על ההערה הזאת. למרות שהם הגבילו את זה בכמות, אבל לא משנה. בכלל, כל הנושא של הוותמ"ל בא בזווית הכמות. הוא לא בזווית - - -

הגברת מירי כהן.

<מירי כהן:>
הוא גם בא בזווית. אני קצת מופתעת, כי דווקא כל מי שחשוב לו העניין החברתי, הסיטואציה הזאת שפרויקטים של פינוי בינוי לוקחים כל כך הרבה זמן - - -

<היו"ר דוד אמסלם:>
טוב, לא משנה. הגברת מירי כהן, אני כבר גולש.

<רבקה לויפר:>
רשמנו ונבדוק את זה.

<היו"ר דוד אמסלם:>
רשמת.

<קריאה:>
- - -

<היו"ר דוד אמסלם:>
הגברת שרון שלמה.

<שרון שלמה קרואני:>
אני שרון שלמה מחברת "דירה להשכיר", החברה הממשלתית לדיור להשכרה.

אז דיברו פה רבות על דיור להשכרה, והצעת החוק מדברת על כך שבקרקע מרובת בעלים יהיו 15% יחידות דיור שיוקצו להשכרה. 15% או כל מספר אחר. רק צריך להבין, אדוני, שמדובר היום על איזשהו תיקון חוק שמבחינה טכנית לא ניתן יהיה ליישם אותו. אות מתה. ואני אסביר למה: ההוראות של החוק בעצם מפנות ואומרות: דיור להשכרה ייקבע בהתאם להוראות התוספת השישית לחוק התכנון והבנייה. הוראות התוספת השישית של חוק התכנון הבנייה, לצערנו, מ-2014 הן אותה מתה. לא יצאה אפילו תכנית אחת במסגרת ההוראות הללו. 

<היו"ר דוד אמסלם:>
למה?

<שרון שלמה קרואני:>
למה זאת שאלה טובה.

<היו"ר דוד אמסלם:>
תגידי לנו עכשיו מה זו ההוראה של הסעיף, שלא יפנה אותנו לסעיף אחר, ואחרי זה עוד סעיף ונעשה חד-גדיא, עד שנתבלבל מאיפה התחלנו.

<שרון שלמה קרואני:>
אז אני אסביר. הוראות התוספת השישית לחוק התכנון והבנייה באות ומדברות על הטבות ליזמים שייבנו על קרקעות פרטיות - - -
<היו"ר דוד אמסלם:>
טוב, פשוט אין לי זמן. אני אגיד לך מה נעשה: היות ובאמת אין לי זמן לפתח את הסוגיה עם הסעיפים וכולי. אחרת, הייתי יושב - - - לך מה זה הסעיף הזה, הזה והזה והיינו מבינים את החד-גדיא. תשבו איתם, תשבי עם הגברת מירי כהן, תראי על מה מדובר. תראו אם זה אפקטיבי, מה שאתם מציעים, ובזה נגמור את העניין.

טוב, רבותיי, אני, ברשותכם, רוצה לסכם. מה שנעשה זה כזה דבר: התפנה לנו זמן ביום שני הבא, יש לי כשעה וחצי. תדברו עם מנהלת הוועדה. אם כל מה שדיברתי בתחילת הדיון מקובל, אני אקדם את הדיון. ולא? אז אני לא מתכוון לקדם את הדיון.

תודה רבה לכולם.
<הישיבה ננעלה בשעה 11:03.>

